
BİRİNCİ HİSSƏ
Axı niyə? Axı niyə, biz qələmə az əhəmiyyət veririk? Qələmi tez-tez hardasa unuduruq, qələmi axırıncı dəfə hara qoyduğumuzu xatırlaya bilmirik,...qələmə mal-mülk kimi baxmırıq, ona görə də rahatlıqla ianə edə bilirik, yoldan keçənə bağışlayırıq. Heç bir duyğu keçirmədən. Tam neytrallıq. Axı niyə birinə deməmiş qələmini götürüb ondan istifadə etdikdə, buna “oğruluq” kimi baxmırıq. Axı niyə birindən qələm alıb, “beş dəqiqəyə qaytarıram” deyə söz versək də, sonra “əşi bir qələmdi də” deyə əmanətə xəyanət etmiş oluruq. Axı niyə biz qələmin həqiqi dəyərini unuduruq. Halbuki Quranda deyildiyi kimi, “Allah insana qələmlə yazmağı öyrətdi”. Axı niyə?...Axı niyə biz belə nankoruq?...Axı niyə?

Nizami bağı, Ekoloji Təhsil və Tədris Mərkəzi

O qədər də geniş olmayan konfrans otağı, çıxışlar üçün lazım ola biləcək heç bir müasir texniki avadanlıqla təmin olunmamışdı. Sinevizyon, mikrofon, səs gücləndirici, çəkiliş kamerası, bütün bunların olmaması bir yana, hələ üstəlik otağın interyeri də bədbin gündə idi. Ən azı beş-on il bundan əvvəl divarlara vurulmuş kələ-kötür astar şpaklyovka artıq bir neçə yerdən iri dəliklər şəklində qopmuşdu. Hələ qopulmayan əksər yerlərdə isə qabarmalar gözə dəyirdi. Ətrafa sərasər yayılmış bir-birilə bağlı və bağımsız konturlar, çartlaqlar – daha doğrusu potensial qopmalar soyuq qış aylarında bina daxilində güclü nəmişliyin yer aldığından xəbər verirdi. Görünür binanın istilik sistemi olmadığından, mərkəz qış aylarında fəaliyyət göstərmirdi. Və ya əksinə qış aylarında fəaliyyət göstərmədiyindən əlavə xərclərə bais olacaq istilik sisteminin qurulmasına ehtiyac duyulmurdu. Kredo tipli ofis masaları, Bohema tipli yığılıb-burulan kreslolar...Bunları da konfrans zalında görmək mümkün deyildi. Əvəzində,  bu gün son hazırlıq günü olduğundan, mini konfrans otağına binada nə qədər məktəbli partası və stulu var, daşımışdılar içəri.  Bir neçə saata artıq bütün iştirakçılar valideynləriylə birgə isti-boğanaq abi-havada bir təhər yerlərini almışdılar. Partalar dördkünc formasında düzüldüyündən otağın orta hissəsi lazımsız bir məkana çevrilmişdi, valideynlər və yeniyetmələr də rahat-rahat bir-birlərini və otağın başında oturmuş ETTM- rəhbəri, orta yaşlı, bir-biriylə uzlaşan qara və ağ saçlı (sanki 3D eynəyi taxsan iki müxtəlif çaların birləşməsindən görünə biləcək boz rəngli), cib darağı enilliyində qalın bığlı, suyuşirin və olduqca alicənab professor Fərqan İbrahimovu görə bilirdilər.

Eyni sinifdə oxuduqlarından və eyni rayon məktəbini təmsil etdiyindən Babaxan və Əlicabbar, - özləri kimi valideynləri də -  yanbayan əyləşmişdilər. Bakı kəndlərindən bu yarışmalar silsiləsinə qatılan yalnız Babaxanla  Əlicabbar idi. Qalan iştirakçıların hamısı şəhər mərkəzindən olan məktəbləri təmsil edirdi. Görünüş və geyimləri baxımında da, bu iki qrup arasında kifayət qədər seçilən fərqlər vardı. Nə də olsa, Əlicabbar Babaxana nisbətən tədricən şəhərli stilinə və ya pank geyim tərzinə keçid alırdı. Öz kəndində öz yaşıdları arasında inqilab edib ilk dəfə şortik geyməklə bir növ radikallığını ortaya qoymuşdu. Heç kimin kənddə ona “göz üstə qaşın var”  deməməsi isə aydın idi ki, Əlicabbarın nəsillərinin yeganə oğlan nümayəndəsi olmasıyla bağlı idi. Bu onu çox ərköyün və eqoizmin ən ifratından olan (bir növ fiziki eqoizm) narsisist yəni öz görünüşünə vurulmuş bir məcnun etmişdi. Babaxan isə şəhərli qız tipini yalnız televizorda gördüyündən, gözləri komadan açılmış xəstə kimi, elə hey bu yeniyetmə qızları ağzı sulu şəkildə sezməkdə idi. Kənddə belə qəşəng qızlara hələ rast gəlməmişdi.  Çoxları saçlarına sarı rəng qoyulmuş, qaşları alınmış, dodaqları pamadalanmış, zinnət yerlərindən də bəziləri açıqda qalmış qızlar o qədər gözəl idilər ki, Babaxan keyiyib, Fərqan müəllimin artıq ikinci dəfə onun adını çəkməsini hiss etmədi belə. Anası çiynindən vurub “Babaxan, səniynəndi” Özünə gələndə, bütün iştirakçıların ona baxdığını gördüyündən axmaq vəziyyətə düşdü... “Hə?” deyə, arı çalıbmış kimi qızarmış sifətini Fərqan müəllimə tərəf çevirdi.

· Babaxan sənin sənəd məsələn nə yerdədir...

· Nə mənada

· Demişdin axı səndə, şəxsiyyət vəsiqəsində şəklin yoxdur, yəni keçən il də xaricə getdiyindən sənə müvəqqəti pasport vermişdilər ki, onda da metrikadakı kimi, şəxsin üçün dördə şəkli olmur. Keçən il bilmirəm sərhəddən nə cür  olub bu sənədlə keçə bilmisən, amma mən nazirlikdən soruşdum, dedilər ki, mütləq yeni şəxsiyyət vəsiqəsi almalıdır. Sənin artıq on altı yaşın tamam olub?

· Həri, apreldə, 

· Apreldə, üç ay bundan qabaq gedəsi olsaydıq, bəlkə səni Böyük Kəsikdən problemsiz keçirmək olardı amma indi artıq formal yaş həddinə çatdığından mütləq yeni şəxsiyyət vəsiqəsi almalısan. Bu gürcü gömrükçüləri bir sənədi beş saata yoxluyurlar. Sonra səni qatardan düşürərlər.
· Elə keçən il başıma həmin şey gəlməli idi, Allah saxladı...Böyük Kəsikdə gürcülər, yəni gömrükçülər şəkilsiz şəxsiyyət vəsiqəmi görəndə gözləri kəllələrinə çıxdı. Dedilər ki, bu qanunsuz sənədir...Bizim direktorda ağıl olsaydı, mən elə metrikamla gedərdim, nə şiş yanardı nə də kabab, gic elədi ki, yox sənin vəsiqən olmalıdır, sən demə gürcülərin bizim “pasportnu stol”-un müvəqqəti şəxsiyyət vəsiqəsi buraxılışlarından xəbəri yoxdur heç. Yaxşı ki, Yuneskonun xəttiylə gedirdik, direktor möhürlənmiş sənədləri göstərdi, yoxsa gürcüstanlı div məni dartıb kupedən çıxarırdı bayıra.

Belə şirin və sadəlöv danışıq tərzi  bayaqdan monoton səsdən yorulmuş görüş iştirakçılarını oyandırdı. Eləsi yox idi gülümsəməsin. Əksəriyyəti özünü bir qədər qabağı verdi ki, bu da psixoloji analizə qaldıqda, “maraq oyanışının” ilkin əlamətlərindən sayılırdı.
· İradə xanım, sizə də deyirəm biləsiz, bir həftəyə çalışın oğlunuzun sənəd məsələsini həll edin.

Babaxanın anası “yaxşı” deyib başıyla təsdiq işarəsi göstərdi.

· Keçək digər məsələlərə, bu heç də xoş olmayan xəbərdir,...Ekologiya və Təhsil nazirlikləri ilə nə qədər danışıqlar aparsaq da bir nəticə vermədi...Biletləri öz hesabımıza almaq məcburiyyətindəyik...- masanın üstündən bir neçə politon broşur və buklet qaldırıb...- əvəzində bizə bu lazımsız broşurlar verdilər- gülə-gülə- sən demə nazirliyin göstərdiyi bu nəvaziş, maddi yardımdan da ön planda durur, bu çox böyük dəstəkdir...Belə. Hörmətli valideynlər, indi isə gəlin bəzi fors-major hallar haqqında danışaq, sonradan yalançı olmamaq üçün, sizə deyə bilərəm ki, Telavi yaxınlığında yerləşən bu əyalətdə, Atskuridə, kifayət qədər ilan növü var, bundan başqa, çaqqal və canavarlara da rast gəlmək mümkündür. Demirəm ki, riskdir, amma sizdən israrla tələb edirəm ki, övladlarınıza möhkəmcə tapşırasız ki, bizim bu birhəftəlik səyahətimiz zamanı özlərini tam sərbəst hiss etməsinlər və özbaşına olmasınlar, məni ikinci ataları hesab etsinlər, yoldaşım da Ülviyyə xanım bizimlə tibb bacısı qismində yola düşəcək onu da anaları saysınlar. Məni sizin uşaqlarınıza görə bir halda tam məsuliyyət daşıya bilərəm ki, onlar səfər zamanı mənim göstərişlərimə məhəl qoysunlar, özbaşınalıq etməsinlər...
Fərqan müəllim öz hipnozedici nitqini davam etdirsə də, Babaxanın qulaqları üçün bu ekoloji natiqin səsi getdikcə uzaqlaşırdı. Sanki Fərqan müəllimin uzaqdan idarəetmə pultunun mənfi volyum düyməsini basırdılar. Nəhayət səs tam yoxa çıxdıqdan sonra, Babaxan Fərqan müəllimin yalnız dodaqlarının tərpəndiyini gördü. Səslərdən əsər əlamət yox idi. Qulaqlarını adətən təmizləmədiyindən ən zəhləsi getdiyi şey barmaqlarını yağlı, irinli qulaqlarına salmaq idi. Məcburiyyət qarşısında olduğundan, qulaqlarını bir tövr qurdalamağa başladı. Əvvəl heç bir dəyişiklik hiss olunmadı. Bir neçə saniyədən sonra isə tədricən qalxan tonla uğultu səsi eşidilməyə başladı. Qarşı tərəfdə oturmuş bir neçə şəhər qızı bu cür önəmli çıxışa ramən qulaqlarını əlləşdirməklə məşğul olan Babaxanın belə qəribə davranışına altdan-altdan güldülər. Uğultu isə getdikcə ağrı verməyə başlamışdı. Belə halla o yalnız bir dəfə, atası Novruz bayramında karabindən göyə atəş açanda rastlaşmışdı. Burnunu hər yerə soxduğundan, ona maraqlı gəlirdi ki, silah yaxından necə səs çıxardır. İndi isə həmin halın üç və ya dörd qatı gücündə təzyiq hiss edirdi. Fərqan müəllimin də artıq dodaqlarının hərəkət etmədiyini gördü,.. rəngi qaçmış şəkildə, Babaxana tərəf baxırdı. Sən demə hamı ona baxırdı. Hər şey elə tez baş verdi ki, Babaxanda tormozlanma getdi. Bir tərəfdən onun boynundan dartan anası,... yerindən çevikcəsinə qalxıb ona tərəf şığıyan görüş iştirakçıları və valideynləri, digər tərəfdən də bu əzablı uğultu. Hamı başı ətrafında yığışıb elə hey ona qışqıra-qışqıra nəisə deyirdilər. Dodaqlar zəncirvari şəkildə hərəkət edib durmaq bilmirdi. Sifətləri qan basmışdı həyəcandan. Qulaqlarını ovxalayandan sonra Fərqan müəllimin və anasının əllərini qırmızı mayeyə boyandığından ona məlum oldu ki, hamını vahiməyə salan qulaqlarında axan qandır. Özü də qanafobik olduğundan huşunu itirdi. Yalnız onu hiss etdi ki, kimsə, möhkəm qollu nəfər, onu qucağında harasa aparır.

KUPE KABUSU

Bakı-Tbilisi  qatarı
WWF fondunun nəzdində 3-cü Reqional Gənc Ekoloqlar Turniri. Əslində son durağ bu idi. Səfərin də əsas məqsədi bu turnirdə Azərbaycanı təmsil etmək idi. ETTM ilk turnirdə iştirak edəcək komandaya Bakı və Sumqayıt məktəblərindən istedadlı və debat bacarıqları olan şagirdləri cəlb etmək məqsədilə ilk öncə daxili müsabiqə təşkil etməli idi. Bu ilk mərhələ hesab olunurdu. Müxtəlif ekoloji mövzuları ehtiva edən bu müsabiqə Azərbaycan dilində Karl Poper debatına yaxın bir formatda aparıldı. Babaxan və Əlicabbarın təmsil etdiyi 181 saylı “Pilot” məktəbi birinci mərhələni Əlicabbarın əvəzolunmaz çıxışları və hakimlərə təlqin etmə bacarığı ilə asanlıqla adladı. Məktəb komandasının sıralarına onların ikisindən başqa 3 qız da daxil idi. Halbuki növbəti turda- intervyuda... turnir beynəlxalq miqyaslı olduğundan ingilis dili və ekoloji bilgilər baxımından qızlardan ikisi mərhələni keçə bilmədi. Üçüncü qız isə ağır ailədə böyüdüyündən atası kateqorik olaraq onun xarici ölkəyə səfərini qadağan etdi. Babaxan və Əlicabbar, sonda bu iki qəhraman bütün mərhələləri adlayıb komandanın üzvlərinə çevrildilər. Bir neçə gün əvvəl baş tutmuş iclas isə sadəcə olaraq valideynlərlə tanışlıq və məsləhətləşmə xarakteri daşıyırdı. 
Qulaqlarından qan açılan Babaxanı şok vəziyyətində xəstəxanaya aparsalar da, bir neçə saata heç nə olmamış kimi tam gümrah şəkildə ayağa qalxıb evə getmək istədiyini bildirdi. Üstəlik qulaqları əvvəlkindən daha yaxşı eşidirdi. Əslinə qalanda bu heç də qəribə bir hal deyil. Qədim türkəçarə və digər qeyri  empirik müalicə formalarında belə, yaz-yay aylarında bədəndən qanın çıxmasına gümrahlıq, “təzələnmə” vasitəsi kimi baxırlar.  Düzdür Babaxan xəstəxanada özünə gələndə anasını və qardaşını çox qorxutmuşdu, yerindən qəfildən  qalxıb “Mama bax, deyirəm, yadda saxla... “360-da”... “360-da onu tapacaqlar”. Sonradan anası Babaxandan sayıqlamalarının mənası öyrənmək istəsə də, Babaxan anasına elə sifətlə baxdı ki, sanki öz dodaqları ilə tələffüz etdiyi müəmmalı sözləri birinci dəfə eşidirdi. Axı 360, nəyi ifadə edə bilərdi. Freydin ağla gələn istənilən rəqəm və ədədlərin heç də təsadüfi olmaması nəzəriyyəsi baxımından 360-ı nə qədər təhlil etdisə də ağlına bir şey gəlmədi. Yalnız iki variant var idi. Biri o idi, ki bu yaxınlarda pleysteyşnda Drayveri oynarkən orada maşını 360 dərəcə döndərməli olmuşdu. Bu fikrə əvvəldən xəyali iks işarəsi qoydu. İkinci variant isə o idi ki, bir gün öncə anasının ad gününün kamerayla çəkilmiş lent yazısına baxırdılar, həmin gün anasının otuz altı yaşı tamam olmuşdu, bayırda isə şaxta var idi, yəni sıfırdan aşağı selsi. Nə qədər baş sındırsa da, başqa heç bir düz-əməlli fikir gəlmirdi ki ağlına gəlmirdi...
Vahid geyim forması almalı olduqlarından yarış iştirakçılarından birinə tapşırdılar ki, elə pulları yığıb ona versinlər, o da ki, MUM-dan və ya şəhərin topdan satış mərkəzlərinin birindən hər hansı bir rəngli futbolka alsın. Komanda üzvlərinin əksəriyyəti qız olduğundan səs çoxluğu ilə mavi rəng birinci yer tutdu. Yaxşı ki, məsələyə Fərqan müəllim qarışaraq, “Ay uşaqlar nə rəng seçirsiz seçin, bircə mavini seçməyin, dost var düşmən var, toyest olacaq orda”. Fərqan müəllim demək istəyirdi ki, turnirə ermənilərdə qatılacaqdı... Fərqan müəllimin məsləhətinə məhəl qoyub, xardal rəngli futbolka aldılar və köynəklərin sinə hissələrinə  üzərində Azərbaycanın qerbi və bayrağı həkk olunmuş yapışqanlar bərkitdilər.
Ümumilikdə qərara aldılar ki, elə yola bu formada çıxsınlar. Babaxan və Əlicabbar bir az da açılışıb, özlərinə ekzotik görüntü vermək məqsədilə, başa keçirilən hərbi panamalardan aldılar. Bütün şagirdlərin on ikisinin də biletləri bir əldən alındığından, gənc ekoloqlar ikinci vaqonun demək olar ki, yarısını tutmuşdular. 
Babaxan və Əlicabbar eyni kupedə yer almışdılar. Babaxan yuxarı çarpayıda heç vaxt yatmadığından bunu sınamağın əsl vaxtı olduğunu bilib tez özünü atdı sağdan yuxarı çarpayıya. Əlicabbar isə soldan aşağı çarpayını seçdi. Bir neçə dəqiqədən sonra kupeyə digər iki nəfər də Rəhim və Hüseyn də daxil oldu. Rəhim komandanın üzvlərindən olsa da, Hüseyni onlar birinci dəfə idi ki, görürdülər. Tanışlıqdan sonra kupedə olanlara məlum oldu ki, bu uzunboy keçəl “alma qurusu” əmisinin tapşırığı ilə əmisi qızına göz olmaq üçün onlarla birgə yollanır. Yarım saat söhbət kifayət etdi ki, Hüseyn haqqında onların qabaqcadan əmələ gəlmiş ilkin fikirləri alt-üst olsun. Əslən Kubinkadan olan Hüseyn çox sadə və məzəli oğlan idi. Artıq qatar hərəkətə gəldi, sağollaşmaq vaxtı idi. Əlicabbar hələ də platformada qatarın tərpənməsini gözləyən valideynləriylə sağollaşmaq üçün kupenin pəncərəsinin yuxarı hissəsində yarı açıq olan nəfəsliyi tam açıb boynunu bir təhər bayıra çıxartdı. Valideynləri onu görüb xeyr-dua etməyə, əl sallamağa başladılar.
· Babaxan bir az məni yuxarı qaldıra bilərsən, yavaş-yavaş sürüşürəm aşağı

· Hə, bu dəqiqə- deyə Babaxan yerindən qalxıb Əlicabbarın ayaqlarını  dizdən aşağı qucaqladı və güc verib, Əlini bacardığı qədər yuxarı qaldırdı. Əlicabbarın adı uzun olduğundan tələffüzü zamanı çətinliklər yaradırdı. Ona görə də dostları onu elə Əli deyə çağırırdılar. Qatarın hərəkət sürəti bir az da artdı. Babaxan Əlini o qədər yuxarı qaldırdı ki, nəfəslikdən Əlinin bədəninin yarısı çıxdı bayıra. Getdikcə uzaqlaşan valideynləri oğullarının belə  həyat üçün təhlükəli hərəkətini görüb narazı şəkildə bir birlərinin üzlərinə baxdılar. Əlinin bircə səhv hərəkəti məsələni daha da qəlizləşdirdi. Artıq valideynlərinin çox uzaqda qaldıqlarını görüb, ona maraqlı gəldi ki, qatarın hərəkət istiqamətində gördükləri necə təsir bağışlaya bilər. Qatar artıq əsas sürətini yığmışdı. Əks istiqamətə burulanda, Əli nəfəslikdə ilişib qaldı. Tıxac vəziyyətinə düşdüyündən bədənini hərəkət etdirə bilmirdi. Yenidən Babaxanı köməyə çağırdı və qatarın hərəkət istiqamətinə yenidən nəzər yetirdi. 40-30 metr qarşıda gördüyü şeyi beyni analiz etməzdən əvvəl ürəyi bərk soyudu. Nəbzi asta vurmağa başladı. Qatardan bəlkə bir-yarım metr kənarda hündür taxta şalban getdikcə yaxınlaşırdı. Yəqin ki, vaxtında özünə içəri salmasa başını yerindən qoparacaq. Udqunub, tez çapalamağa başladır. Qışqıra və zarıya-zarıya 
· Baba, tez ol çıxart məni burdan, yoxsa indi şalbana dəyəcəyəm, tez ol...

Kupenin içindəkilər vəziyyətin doğrudan da gərgin olduğunu görüb, bayaqdan rahat-rahat oturduqları və qəlyanaltı etdikləri yerlərindən sıçradılar. Amma nə edəcəklərini bilmirdilər, axı Babaxan artıq Əlinin ayaqlarından tutub onu çıxartmaqla məşğul idi. Babaxan nə qədər dartırdısa Əlini çıxartmaq mümkün olmurdu ki, olmurdu. Əvəzində ağrılı kontuziyadan Əli qışqırıq səsləri çıxarırdı. Əli körpə uşaq kimi ağlayırdı. Şalbanın çatmağına  artıq on metr qalardı. Əli çox eşitmişdi ki, ölüm qabağı insanın bütün həyat yolu gözünün qabağına gəlir. Həm də saniyələr ərzində. Yəqin həmin qısa vaxt kəsiyi ərzində, zaman və məkan anlamı aradan qalxır ki, bir bu qədər şeyi bir neçə saniyəyə təkrarən görəsən. Artıq Əli müqavimət göstərmirdi. Gözünün qabağına nə qədər etdisə şalbandan başqa bir şey gəlmədi. Ölümün qaçılmazlığıyla barışmışdı. Beş, dörd, üç, iki, bir. Kupenin içindəkilər Əlinin birdən-birə sükunətə qərq olmasına heyrətləndilər. Babaxanın ağlına pis pis şeylər gəldi “ Bəlkə doğrudan da, başı çıxdı yerindən” Ayaqlarını tərpədib. “Əli, yaxşısan, Əli”
Əli isə gözlərini açanda yenidən sürətlə sağa qaçan məkanı gördü. Ola bilməz, bəs...axı.... Dəymədi. Başını fırlayıb qatarın tərk etdiyi istiqamətə baxdıqda şalbanın artıq uzaqlaşdığını gördü. Əli başa düşdü ki, şalbanı qatara yaxın görməsində gözləri onu aldatmışdı. Əslində isə şalban üç-dörd metr kənarda idi. Sadəcə təbiətin oyunlarından olan vizual aldatma. Əli dərindən ah çəkib,
· Baba, sən burax özüm bir təhər çıxaram.

Bir neçə dəfə qurdalandıqdan sonra, əvvəlki vəziyyətinə qayıda bildi və rahat şəkildə özünü nəfəslikdən kupeyə qaytardı.

***


***


***

Hüseyn artıq soldan yuxarıdakı çarpayıda, yerinə girib yatmışdı. Yarım saat əvvəl bələdçi içəri daxil olub, içəridəkilərə balış, prostina və odeyal payladı. Ondan bir neçə dəqiqə sonra isə, Fərqan müəllim uşaqların kupelərin bir-bir gəzib, gecəlik son təlimatlarını verdi. Hüseynin xoruldadığını görüb gülümsədi. Təxminən dörd saatdan sonra Böyük Kəsikə çatmalı idilər ki, orada qatar yarımsaatlıq dayanacaqdı.  Gürcüstan tərəfində, gürcü gömrük işçiləri kupeləri və sərnişinləri bir-bir yoxlayacaqdı...Babaxan, Əlicabbar və Rəhimi isə bu o qədər də narahat etmirdi. Onsuzda sənədləri etibarlı əllərdə , yəni Fərqan müəllimdə idi. Əvəzində uşaqlar tum çıtlaya-çıtlaya, müxtəlif mövzulu söhbətlər edirdilər.
· Hə, ...baxmışam. Axtarış sistemində Atskuri yazanda, cəmi-cümi yeddi məlumat çıxır. Altısı, Atskurinin orta əsrlərdə tikilmiş müdafiə qalası haqqındadır. Digəri isə...hmm...sizcə nəylə bağlıdır. Birinci dəfə oxuyanda heç də ağlıma gəlmədi...Yalnız indi qəribə təsadüfün şahidi oluram.
· Sən özlüyündə demək istədiklərini qabaqcadan bilirsən, biz axı bilmirik, qırıq-qırıq cümlələrlə danışma- deyə əsəbləşmiş Əlicabbar Rəhimə dostyana acıqlandı

Rəhim özünü qabağı verib, divara bərkidilmiş yarımçıq və ya başqa adla mobil masanın üstünə səpələnmiş tumdan bir küt qalayıb, ovucuna yığdı.

· Bu Oqonyok jurnalının 1996-cı il sentyabr buraxılışından bir paranormal məqalədir. Məqaləyə görə, 1987-ci ildə, yay aylarının birində, Atskuridə yaşayan kənd sakini meşədə qəribə geyim formasında bir yeniyetməylə rastlaşıb. Yeniyetmə rus dilində danışsa da, Azərbaycandan olduğunu bildirib. Çox həyacanlı vəziyyətdə idi. Rus dilində ona müraciət edərək tez-tez deyirdi ki, hansısa turnirə gəlib, meşədə də dostunu itirib. Yeniyetmənin çox qəribə və avanqard geyimi, Atskuri sakini şübhəyə salıb. Düşünüb ki, birdən kapitalistlərin və ya Türkiyənin kəşfiyyatçılarından olar. Köməy adıyla aparıb, yerli milis idarəsinə. Yeniyetmə orada nə danışıb, nə danışmayıb, aləm düşüb təşvişə, uşağı göndəriblər KQB-nin Tiflisdəki şöbəsinə. Onları təşvişə salan isə o olub ki, uşaq gələcəkdən gəldiyini irəli sürüb. Əksər gələcək elmi nailiyyətlər və geo-siyasi dəyişikliklər haqqında  məlumat verib ki əksəriyyəti düz çıxıb. Komitədən bir sıra elmi-məntəqələrə zəng və nəticədə məlum olub ki, bu  azərbaycanlı  uşağın dedikləri nəzəri cəhətdən mümkün olan şeydir və yaxın gələcəkdə reallaşması gözlənilir.
· Məsələn nəyi?
· Məsələn onu ki, gələcəkdə mobil telefonlardan istifadə olunacaq...Mobil telefonun işləmə prinsipi hələ 80-cı illərin əvvələrindən araşdırılırdı. Birincilik mübarizə əsasən Sovet və ABŞ alimləri arasında gedirdi. Növbəti onillikdə isə birincinin süqutu, ikinciyə böyük üstünlük verdi ki, mobil telefonun prototipi elə ABŞ-lı alim tərəfindən yaradıldı. Özünün dediyinə görə mobil telefon yaratmaq fikri yetmişinci illərin ən məşhur fantastik serialı “Star-trek”-də qəhramanlardan birinin əlində olan qapaqlı ovuc ölçüsündə olan qadjeti gördükdən sonra ağlına gəldi...Nəisə , yayınmayaq... Artıq Sovet höküməti əmin idi ki, bu tapılan uşaq ya doğrudanda fövqəltəbii fenomendir ya da ki, təsadüfən ələ keçmiş Mərkəzi Kəşfiyyat Agentliyinin casusu. Məsələnin maraqlı tərəfi də ondadır ki, bunu sonadək müəyyən etmək mümkün olmadı. Təcridxananın kameralarının birində bir neçə dəqiqəlik nəzarətsiz qoyulan uşaq müəmmalı şəkildə bir dəfəlik yoxa çıxdı.

Hər iki resepientin – yəni söhbətin şirin damarına düşmüş, Əlicabbar və Babaxan tam diqqətlə Rəhimi seyr edirdilər. Tərəfdaşlarının belə maksimal diqqətini hiss edib, gülümsədi və davam etdi.

· Bilmək istəyirsiz, məqalədən çox məni nə şoka saldı

· Nə?

· Məni o şoka saldı ki, həmin uşağın adı Baba Məmmədov idi. Özünün dediyinə görə, yaşı da hardasa on altı-on yeddi olardı. Lap bizim Babaxan kimi

· Bunun mənə nə aidiyyatı var axı...mənim adım Babaxandır, Baba deyil...həm də burda nə var axı, sadə bir təsadüfdür.

· Yox heç də sadə təsadüf deyil...Onu da deyim ki, həmin yeniyetmənin dediyinə görə  o da Atskuriyə  turnirdə iştirak etməyə gəlmişdi.

Əslində onlardan heç biri, hətta Rəhim belə, bu oğlanın Babaxanla hər hansı bir əlaqəsi olduğuna inanmırdı. Lakin yeniyetmə fantazyorlar kimi hadisələrə mistika qatmağı və şişirtməyi sevirdilər. Babaxanı bu heç ümumiyyətlə düşündürmədi. Amma əhvalat ona çox maraqlı gəldi. Rəhim əhvalatını hələ yekunlaşdırmazdan əvvəl, Əlicabbarın yadına oxşar mövzuyla bağlı bu yaxınlarda oxuduğu maraqlı bir məlumat düşdü. Eynilə paranormal konteksdə idi.

· Yadımda deyil harda oxumuşam...Deməli  əhvalat 1935-ci ildə Kraliçaya məxsus Britaniya hava qüvvələrinin zabit-pilotunun uçuşu zamanı başına gələn qeyri-adi şeylərdən bəhs edir. Marşal Viktor Qoddard, hərbi təyyarəsi ilə doğma vətəni Şotlandiyadan İngiltərənin Andover adlı hərbi bazasına qayıdırmış. Bilmirəm yolu qısaltmaq məqsədiylə, yoxsa köhnə xatirələri yada salmaq üçün,... Dremin üstündən keçməyi qərara alır. Drem Edinburq yaxınlığında olan kiçik bir hərbi hava limanı idi ki, Qoddardın uçduğu vaxt fəaliyyət göstərmirdi. Pəncərədən aşağı baxanda, anqarların aşındığını görüb, asfalt yol da həmin gündə,...üstəlik anqarların yaxınlığında inəklər otlayır özləriyçin. Başını qaldırıb yenidən önə baxanda, birdə görüb ki, qalın boz duman qatının içinə girir. Boz-sarı duman qatı qasırğa şəklində hərəkətə gəlib və turbulentlik çox yüksək olduğundan Qoddard təyyarə ilə gəlib üzü aşağı. Qəribə dumandan çıxdıqdan sonra, təyyarə öz müvazinətini bərpə edib...Birinci dəfə aşağı baxanda görüb ki, hələ də  Dremin üstündə uçur. Nəyinsə fərqli olduğunu analiz edən beyni onu ikinci dəfə pəncərədən aşağı baxmağa məcbur edib. Əvvəlki aşınmış və qasırğaların zədələdiyi anqarlardan tam fərqli yeni anqarlar dururdu. Asfalt dünən çəkilbmiş kimi şüşə kimi düm-düz və tünd rəngdə idi ki, bu da təzəlik göstəricisidir. Anqar yaxınlığında 4 təyyarə dururdu. Onlardan üçü Qoddarda məlum təyyarə modeli idi. Dördüncü təyyarəni isə birinci dəfə idi ki, görürdü. İnəklərdən əsər əlamət yox idi. Əvəzində hava limanı mexanik və pilotlarla qaynayırdı. Bir şey də qəribə idi ki, istər mexanik, istərsə də pilotlar mavi yuniformada idilər...Halbuki Britaniya Hava Qüvvələrinin hərbi forması  boz rəngdə olmalı idi. Bir neçə saniyədən sonra yenidən oxşar boz-sarı dumana daxil olub. Eynilə müvazinətin itməsi və bərpası və artıq Dremdən çox uzaqda olduğunu görüb. 
Əli effektiv fasilə edib, pənrənin pərdəsini araladı, ətrafda evlərin belə olmamasını görüb, pərdəni örtdü və davam etdi

· Yuxu yozmalarına yəqin ki, inanırsız... Bax bu əhvalatın yozması yalnız dörd ildən sonra verilib...Dörd ildən sonra Drem yenidən fəaliyyətə başlayıb, asfalt çəkilib, anqarlar təkrar təmir olunub, yeni tipli (onun gördüyü dördüncü qırıcı təyyarə) hərbi təyyarələr gətirilib və ən əsası Kraliçaya məxsus hava qüvvələri formasını bozdan maviyə dəyişib...Sən demə bu Ser Qoddard qısa vaxt kəsiyi ərzində, müvəqqəti, dörd il qabağa yollanıb, yəni gələcəyə səyahət etmiş olub.
Nədənsə Əlicabbarın danışdığı əhvalat daha maraqlı və daha tük-ürpədici effekt göstərdi. Yəqin ki, əhvalata kalorit qatan elə bir o qədər də, Əlinin natiqlik və lazımı cümlələri və sözləri düzgün seçmə bacarığı idi. Bir neçə oxşar tipli əhvalatlarla paylaşdıqdan sonra, qərara aldılar ki, girsinlər yerlərinə, getsinlər yuxuya. Axı bir neçə saata bu div gürcü gömrükçüləri girməli idilər kupeyə, içərini sərasər , adam qarışıq yoxlamağa.  
***


***


***

Qalın bas kişi səsləri artıq kupedən eşidilməkdə idi. Babaxana məlum oldu ki, bu qaranlıq kupedə yatmayan bircə odur. Addım səslərinin getdikcə yaxınlaşması isə onu özündən asılı olmayaraq qorxudurdu. Axı bir dəfə onu az qalmışdı ki, qatardan atsınlar bayıra. Bircə bu  xatirə kifayət edirdi ki, hər dəfə “gömrük” sözünü eşidəndə qeyri-iradi şəkildə qorxu bütün sinirlərini dolaşsın. Səslərdən aydın oldu ki, qızların qaldığı kupeni yoxlayıb qurtardılar. Tuk-tuk-tuk!
Qapı döyülən kimi, Babaxanın ürəyi yerindən çıxdı. Yoldaşları isə artıq səsə oyanmaqda idilər. Babaxan tez uzanıb, gözlərini yumub özünü yatmaqlığa qoydu. Aydın idi ki, kupenin qapısını açmaq istəmədiyindən. Əlicabbar durub qapını açdı. İşığı yandırdan  Rəhimlə Hüseyn turşumuş sifət göstərib, ağır-ağır yerlərindən qalxdılar. İllər keçdikcə həmin xatirələri – Babaxan özlüyündə - o qədər şişirtmiş və isterikləşdirmişdi ki, indi ortaboylu , o qədər də pota olmayan gömrük əməkdaşlarını görəndə frustrasiyaya məruz qaldı. Özü də bilmədi ki, qorxsun yoxsa qorxmasın. Gömrük işçiləri içəri girən kimi rusca müraciət etməyə başladılar. Fərqan müəllim də, qapının ağzında durmuşdu. Metrikaları və şəxsiyyət vəsiqələrini məmura təqdim edib, yoxlamanın sonunu gözləməli oldu. İlkin olaraq gürcü gömrükçüləri, əllərində metrika və şəxsiyyət vəsiqələrini tutaraq, uşaqları içindəki məlumatlara uyğun suallar verməyə başladılar ki, işti şayət biri başqasının sənədi ilə Gürcüstana keçməyə çalışar
· Sən, Rəhim Kərimov, atanın adı nədir?....(cavab)....harada doğulmusan?...(cavab)...
Yoxlanılmamış yalnız Hüseyn qalmışdı. Olduqca yuxulu görünürdü. Oturduğu yerdə ya mürgüləyir ya da durmadan əsnəyirdi. Bayaqdan Hüseynə fikir verməyən ikinci əməkdaş – yəqin ki, məmurun köməkçisi...panikaya düşübmüş kimi, öz dilində o biri əməkdaşa Hüseyni göstərib elə hey gileylənirdi. Ancaq bu gileylənmə getdikcə nədənsə bərk qorxmuş adamın şahidliyinə bənzəyirdi. Vəziyyət ani olaraq o qədər çevik şəkildə gərginləşdi ki, Hüseynin gözləri tam açıldı. Artıq əsnəmirdi də.  Bir neçə saniyədən sonra isə artıq gürcü gömrükçünün gözlərindən yaş gəlirdi. O biri əməkdaş isə onu sakitləşdirməyə çalışırdı. Fərqan müəllim tez-tez “Şto sluçilosy tovarişi” deyə müraciət etsə də onu sorğusuna əhəmiyyət verən olmadı. Əsas gömrükçü köməkçisini bir təhər dilə gətirib kupedən çıxartdı və qatarı tərk etməyi tapşırdı ki, özü tək yoxlamanı davam etdirsin.
Tək qalan gömrükçü ilk öncə Hüseynə baxdı, və sonradan heç nə olmamış kimi Hüseynə bayaqkı tip şablon-yoxlama sualları verdi. Hüseyn ilk öncə qorxsa da sonradan maraq qorxunu üstələdi. Axı gömrükçünü qıcıqlandıran nə idi. İlkin yoxlamanın qurtardığını görən Fərqan müəllim sualını yenidən təkrarladı. Əməkdaş üzün Fərqan müəllimin söykəndiyi qapı çərçivəsinə tərəf üzünü çevirib yalandan gülümsədi, ...ona görə yalandan ki, bu onda heç alınmırdı...görünür qorxu bu əməkdaşa da sirayət etmişdi.

· Sözün düzü, mən heç özüm də başa düşmədim, nə olub ona belə. Birinci dəfədir ki, özünü belə aparır. İçən deyil, bir şey deyil. Nə bilim. Deyir ki, guya bax o oğlan bu gün yuxusuna gəlib və ona deyib ki, əgər məni gömrükdən keçirməsən, uşaqlarının başını kəsəcəm, səni isə tikə-tikə doğruyub yeyəcəm...Yuxuda onu inandırmaq üçün əlini də kəsib...Oyananda görüb ki, əlində doğrudan da çəhrayı çapıq peyda olub... Biz bura gəlməzdən əvvəl bütün günü bizə yuxusunu danışırdı...Əvvəl ona inanmırdıq, amma Tanrıya and içirdi ki, çapıq yuxudan sonra peyda olub...İndi əzizlərinin canına and içirdi ki, bu həmin uşaqdı... deyir “Zurab, qurbanın olum bu kupeni yoxlama, gəl gedək...gözündən öpüm, gəl o biri kupeləri yoxlayaq”...Birdə deyir yuxuda həmin oğlan ona tez-tez deyirdi ki, “360-da onu tapacaqlar, 360-a çatanda onu tapacaqlar”
Nə içəridəkilər, nə də yarı içəri, yarı çöldə durmuş Fərqan müəllimin hər hansı bir rəy bildirməyə heyi oldu. Hamı Hüseyn daxil, fikrə qurşanmışdı. İndi gəl bu üç saatı yat görüm necə yatırsan. Gömrükçü birinci yoxlamadan sonra, artıq maddi yoxlama proseduruna keçməli idi. Yəni hər hansı bir qaçaqmal və ya narkotik əleyhinə. Uşaqların yatdığı çarpayıları alt üst etdi. Aşağı çarpayılar, açılıb-bağlanan olduğundan içərisində çanta və yükləri gizlətmək olurdu. Xeyr, qaçaqmalçılıq üçün deyil, rahatlıq naminə. Yoxlamanın ikinci mərhələsi birinci mərhələdən fərqli olaraq insidentsiz, melanxolik abu-havada keçdi. Sonda məmur yenidən Hüseyni  bir neçə saniyəlik seyr edib, başını buladı və kupeni tərk etdi.
Fərqan müəllim yenə də heç bir rəy bildirmədi, sadəcə “Yatın uşaqlar, dörd-beş saata Tiflisə çatırıq...”
Hadisə Hüseyndən və diger kupe sərnişinlərindən çox Babanı düşündürdü. Gürcünün yuxusuna gələn “360”-la onun sayıqlamasında yer almış “360-ın” nə kimi əlaqəsi ola bilərdi. Nə qədər beynini yüklədisə də, istədiyini tapdığını zənn edən an, fikirlərin ən pik nöqtəyə adladığı vaxt, yuxuya getdiyini hiss etdi.

III FƏSİL

ATSKURİ 
Atskuri- Telavidən təxminən 10 km aralıda yerləşən kənd əsasən meşə və dağlardan ibarət landşafta sahib idi.  Babaxanın gördüyü meşələrdən fərqli olaraq, ağaclar bir-birindən çox yaxın məsafədə bitirdi. Bir sözlə sıx meşə. Vahiməli. Amma eyni zamanda da, çox möhtəşəm mənzərə.  İki təpənin arasında, bir növ kiçik ölçülü vadidə yay düşərgəsi yerləşirdi ki, təxminən 10-a yaxın kottecdən, mətbəxdən, açıq yeməkxanadan, yerin səthində səviyyə diferensial olduğundan üzü aşağı salınmış futbol meydançası – o da mini (topu rəqib qapısına vurmasan da özü gedib qapıya girəcək dərəcədə nahamar səth), adamın Allahı var,  normal voleybol meydançası , hamam-tualet və bir kiçik mağazadan ibarət idi. Düşərgəyə ən yaxın evlər ən azı iki kilometr aralıda idi.  Yorğun şəkildə avtobusdan bir-bir çıxıb, qızlara ryukzaqlarını düşürməyə kömək etdilər. Fərqan müəllim uşaqları gözləmədən bir başa getdi, düşərgənin mağazasına tərəf... Bura birinci dəfə gəlmədiyindən bilirdi ki, düşərgə rəisi adətən dükanda oturardı.  Babaxan maraqdan çatladığından dözə bilməyib, yüksüz gəlmiş Hüseynə ağız-ağıza verib düşərgənin alçaq darvazasından girdi içəri. Sözlə ifadə olunmayacaq dərəcədə gözəl mühit. Hər tərəfin yaşıl təpələrlə əhatə olunması, düşərgə bir növ “üstü-açıq mağara” kompleksinə bənzəyirdi. Hüseyni əyri futbol meydançasını görən kimi, özündən getdi. O qədər güldü ki, qarnı başladı ağrımağa. Göbək hissəsini tutub Babaya “Burda futbol oynuyası olsaq, sağdakı qapını seçərik,...topa heç udar vurmaq lazım gəlməyəcək”. Düşərgə yeniyetmələrlə qaynayırdı. Bir küt oğlan və ətli-sulu, gözəl qızlar böyük qayanın üstündə oturub akustik qitarada ifa edən bir gürcü pankı dinləyir və əl çalmaqla müşayət edirdilər.   Digər dəstə həmin qayadan çox uzaqda olmayan, voleybol meydançasında iki komandaya bölünüb əl topu oynayırdılar. Yeniyetmələri yeni dəstənin (yəni Babaxan gilin) gəlməsi o qədər də təəccübləndirmədi. Bircə dəfə baxıb, laqeydcəsinə işlərinə davam etməkdə idilər. Yalnız açıq yeməkxanada oturan ağ geyimli bir dəstə Bakıdan gələn dəstəni hiddətlə və aqressiv şəkildə izləyirdilər. Oğlanlarının burunları kobudcasına əyri formalı, qızları isə tüklü və üzü-qara eybəcərlər. Qızdan çox vampirə bənzəyirdilər. Böyrəkləri xəstə olanlar tək gözlərinin altı uzaqdan qara görünürdü. Əlicabbar öz yükü və qızlardan birindən centlmen sayağı aldığı böyük sport çantası  ilə Babaxana çatanda, Baba həmin dəstəni göstərib
· Əli, ora bax, bunlar deyəsən narkoman balağından düşmüşlərdi...Lomkada olanlar kimi gör necə it kimi baxırlar

· Ay axmaq, narkaman deyillər, üzdən iraqlardı...ermənilər. Yarışda erməni məktəbi də iştirak edəcək...
Babaxan dözməyib ona aqressiv şəkildə baxan oğlanlardan birinə orta barmağını göstərdi və hamının yollandığı koteclərə tərəf istiqamət aldı.

***


***


***

· Biomüxtəlifliyin pozulması mövzusu düşsə bax bunlardan söhbət açarsız. Yaxşı olar ki, bu mövzuda bizə təsdiq tərəfi düşsün, çünki bu mövzuda inkar tərəfinin o qədər də arqumenti yoxdur. İçməli su problemi ya da ki, su hövzələrinin çirklənməsi mövzusu düşsə, super olar, bütün arqumentlər bizim xeyrimizədir. İstər erməni tərəfi Araza, istərsə də gürcü tərəfi - əsasən Rustavi şəhərində - Kürü öz sənaye tullantıları və kimyəvi birləşmələri ilə çirkləndirir. Əziyyət çəkən tərəf isə həmişəki kimi bizlər oluruq. Təkcə Araz çayında əvvəlki illərə nisbətən misli birləşmələr iki dəfə, fenollar isə üç dəfə artıb. Bundan başqa çirkab mayelərin axıdılması ilə, biogen maddələrin miqdarı da qat-qat artıb. Bu isə ilk növbədə çayın biomüxtəlifliyində tarazlığın pozulmasına gətirir. Çayların çirklənməsi ilə bilavasitə Xəzərin də çirklənməsini arqumentlər sırasında təqdim edə bilərsiz. Bu mövzu düşsə, birinci spiker kimi Şakir çıxış etsə yaxşı olar, onun babası Azərbaycanın Xəzər fauna və florası üzrə dahi ekoloq alimidir, professor Oktay Eyvazov.

Bircə zəif yerimiz “Klonlaşdırma” mövzusudur. Bu mövzuyla bağlı keçərli sübutlar və arqumentlər olmadığından, internetdən “qazıb-çıxardığımız” qeyri-empirik məlumatlarla kifayətlənməli olacağıq. Bu mövzuda hesab edirəm ki, geniş təxəyyülə malik Babaxan yaxşı çıxış edər...Razısan Babaxan....Babaxan..

Çayın kənarındakı otluqdan əyləşmiş tam heyət son hazırlıqda canfəşanlıq etdikləri halda, Babaxanın nəzərləri yuxarı, təxminən əlli metr çaydan o tərəfdə, göyə uzanan nəhəng yaşıl təbii göydələndə idi. Zirvədən çox, alçaq dağın ən yüksək nöqtəsində yerləşən gürcü hərfləri ilə yazılmış plakat maraqlandırırdı Babanı. Gürcülərdən birindən bu yazının mənasını soruşduqda, ona belə cavab verdi “Bir növ “Gürcülər yekdir” mənasını verir”. Çox istəyirdi ki, bu nəhəng yaşıl divin boynuna çıxıb, həmin plakatda “Azərbaycan yek” sözünü də əlavə etsin. Bəlkə də bu vətənpərvərlik hisslərindən çox uşaq şıltaqlığına yaxın bir istək idi. Halbuki, plakat olmasa idi belə nəyin bahasına olursa olsun bu dağa çıxmağı özünə söz vermişdi. Elə bil bu yaşıl dağın xüsusi çəkici qüvvəsi var idi.

· ...Babaxan...Babaxan- Fərqan müəllim yarı-əsəbi şəkildə, barmağında oynatmağa adət etdiyi açar brelokunu iki metr kənarda əyləşmiş Babaxanın üstünə atdı....- Səniynən deyiləm?

Babaxan sinəsinə qəfildən dəyən soyuq metaldan diksinib, nəzərlərini göylərdən yerə endirdi.
· Hə...düz deyirsiz

· Nəyi düz deyirəm...Bayaqdan danışdıqlarıma heç qulaq asmırdı, bir buna bax... Deyirəm ki, Klonlaşma mövzusuna yaxşı hazırlaşmısan. Elədir?

· Hə...Həri..deyə yenidən gözlərini yuxarı zillədi. Əlicabbar yaxın dostunun dağa baxdığını görüb, on il birgə oxuduğu sinif yoldaşının nəzərlərinin gizli niyyətini başa düşdü. Özü də başını zirvəyə tərəf qaldırdı. Bir neçə saniyədən sonra isə hamı sirayətə uğramışlar kimi gözlərinin foksunu həmin müəmmalı nəzər nöqtəsinə tuşladı. Fərqan müəllim acıq edib, ağır-ağır yerindən qalxdı və bufetə yollandı. Həyat yoldaşı – tibb bacısı qismində heyətə qatılmış Ülviyyə xanım da cin vurmuş Fərqan müəllimi sakitləşdirmək üçün (ərinin) dalınca düşdü.   
“Deməli debatdan sonra, dırmaşıram” deyə qətiyyətli şəkildə özlüyündə qərarlaşdı.

***


***


***
Kötükləri lap üzüm ağacları kimi qıvrım və saplı ağaclardan yapışa-yapışa bir təhər çıxırdılar yuxarı – Babaxan və Əlicabbar. Artıq on beş dəqiqə olardılar ki, arabir fasilə etmək şərtilə çıxırdılar həmin çəkici dağa. Ancaq dağdan aşağı baxdıqda, o qədər  də böyük məsafə qət etmədikləri ortaya çıxırdı.
· Görürsən Babaxan, gözümüz bizi necə aldadır...Lap keçən dəfə kupedə fortuçkaya ilişən vaxt gözümə yaxın görürən stolba kimi...Dağa aşağıdan baxanda o qədər də hündür görünmürdü...İndi isə ən azı iki saat yarıma çıxarıq ya çıxmarıq lap başına...

· Gəl bir az nəfəs alaq,- deyə təng-nəfəs şəkildə sözün əsl mənasında “yol daş”-ından ricada bulundu.

· Yox, mənim ikinci nəfəsim açılıb, indi dayansam, sonra çıxmağa halım qalmayacaq, ...bala-bala çıxıram, gəlib çatarsan mənə- deyə ayı tək iki əldə və iki ayaqda taqətsiz şəkildə düzünə deyil, çəpəki şəkildə qalxmağına davam etdi. 
İlk yarım dəqiqəni qaçaraq dırmaşmağa çalışsalar da, elə otuz olan kimi, ayaqları keyidi, “dörd əlli” çıxmaq məcburiyyətində qaldılar. Həm də ona görə ki, yamacın bucağı çox böyük idi, bəzi yerlərdə isə ağacların hər tərəfdən örtdüyü sıldırım qayalara rast gəlirdilər ki, həmin tərəfdən dağa çıxmaq ümumiyyətlə mümkün deyildi. Əlicabbar çevik şüurlu bir dirbaş kimi, dağı ziq-zaq şəklində çıxmağı məqsədəuyğun saydı. Ayaqlarının altı yarpaq, ot və ən təhlükəlisi, nəm torpaq olduğundan ayaq üstə durmaq çox riskli idi. Riskə getməyib dincini almaq üçün, əlinin altındakı zeytun ağacına bənzər bir ağacın kökündən tutub ağacın əks tərəfinə keçdi və dayaq olsun deyə ağaca söykənib əyləşdi torpağa. Artıq Rəhimdən səs-səmir yox idi.  Baba bilirdi ki, Rəhim olduqca konservativ “ev pişiyi” olduğundan qaydaları pozmaqdan çəkinirdi. Axı Fərqan müəllim dönə-dönə tapşırmışdı ki, özbaşına heç bir yerə getmək olmaz. Dağa çıxmağı isə kateqorik şəkildə  qadağan etmişdi. Lüt bədənə bəlkə ayıya bənzəyən Rəhim hələ yarı yolda bir neçə dəfə tərəddüd etmişdi. İllərlə yığılmış piyləri də çıxmağına mane olurdu. Amma dağa çıxmaq arzusu da böyük idi. Ağacın kökünün budaqlara bölünən hissəsindəki böyük məsamədən aşağı boylanıb gördü ki, Rəhim çox aşağıda qalıb. Özüdə artıq sürüşə-sürüşə əks istiqamətə yuvarlanırdı. “Qorxaq...qorxusu marağına qalib gəldi” deyə özlüyündə geri qayıdan dostunun bu xəbərsiz hərəkətini şərh etdi. Ona birdən çatdı ki, yola davam etmək vaxtıdır, yoxsa Əlicabbardan çox dal qalar. Gözüylə Əlini axtaranda, bir də gördü ki, onun yalnız başındakı panamanı görə bilir. Axı o qədər məsafəni  beş dəqiqəyə necə çıxa bilərdi? Tez yerindən qalxıb Əlini harayladı və ondan gözləməyini xahiş edərək iti sürətlə amma yenə iki əl – iki ayaq, düşdü dağın canına.  

***


***


***

Müəmmalı zirvəyə çatmağa təxminən iyirmi-otuz metr qalardı. Son nəfəsin açılması üçün son dəfə tənəffüs etməyə qərarlaşdılar.  Sürüşmə təhlükəsi daha az olan bir yer seçib oturdular. 
· Uyda...sən bir ora bax...gör necə uzaqda qalıblar...Düşərgə gör necə xırda görünür. Elə bil ovucunun içindədi.

· Yox gəl olmasın da...rəhmətliyin nəvəsi düz iki saat on altı dəqiqədir ki, çıxırıq, hələ də çata bilməmişik...Amma düz deyirsən, burdan hər şey zor görünür... gözlə fotoaparatı çıxarım.

Əli arxasından salanan portativ ryuk-zakın ciblərinin birindən qara Kodak-ı çıxaran vaxt, Babaxan diqqətlə və kefli şəkildə düşərgəni sezdi. Nə qədər də gözəl görünürdü. Voleybol meydançasındakı uşaqlar o qədər də yaxşı seçmək olmasa da,göydə xırda nəyinsə, çox güman ki, elə topun, gah torun o tərəfinə, gah də bu tərəfinə hərəkət etdiyini görmək olurdu. Mənzərədən feyziyab olmuş Babaxanı, ağır tappıltı və xışıltı səsi oyatdı. Birdə gördü ki, Əli dombalağ aşa-aşa, sürülə-sürülə gedir aşağı, göz-başı hərdən bir şeyə dəyib af-uf səsləri çıxara-çıxara. Əli özünü o qədər itirmişdi ki, ağlına gəlmirdi ki, yuvarlanmanı dayandırmaq üçün sürüşüb yanından ötüb keçən ağacların birindən yapışsın.  Babaxanın birdən yadına düşdü ki, qarşıda təxminən 10-15 metr hündürlüyündə iti yoxuş olmalı idi. Tez iki ayaq üstə, öz sürətinin beş qatı fitillədi aşağı. Arabir özü  diz üstə ağrılı şəkildə yerə sərildiyindən, artıq dalı üstə sürüşməyə daha münasib saydı. Əli isə elə bil keyimişdi. Aman Allah, bu dəqiqə özünü saxlaya bilməsə səriləcək qayadan üzü aşağı, təxminən üç mərtəbə hündürlüyündə yerdən yıxılsan çətin ki, sağ qalarsan. Yenə ayaq üstə qalxıb bir təhər Əlinin belinə kip oturmuş ryuk-zakından yapışdı, sinxron şəkildə yaxınlıqdakı ağaclardan birin qalın budağından tutaraq. Elə bil Əli özünə gəlmişdi.
· Baba inanmazsan...amma burda nəsə var- deyə gözləri bərəlmiş şəkildə

· Nə sarsağlıyırsan...prosta ayağının altına baxmaq lazımdı...sürüşgəndi axı

· Əşi yox eh, onu demirəm, sən düşərgəyə baxan vaxt, mən fotoaparatla bir neçə şəkil çəkmək istədim,...əvvəl lent olan yerin qapağı atmağa başladı...düz beş dəfə eyni şey...bir təhər əlimlə sıxıb saxladım...bu dəfə batareya olan qapaq açıldı. Onu da sıxıb çəkmək istəyəndə, bir də onu hiss etdim ki, - bax atamın canına and içirəm ki, olanı deyirəm,- elə bil kimsə məni arxadan itələdi. Sən məndən aşağıda əyləşməsəydin elə bilərdim ki, sənin axmaq zarafatındı. Amma məni doğrudan da kimsə ya da nəsə itələdi.

Babaxan və Əlicabbar ətrafa və aşmağa başladıqları yerə göz gəzdirdilər. Amma heç bir canlıdan əsər-əlamət yox idi. Əlinin dedikləri Babanı çox qorxutdu, tükləri biz-biz olmuşdu. Yaxşı ki, hava qaranlıq deyildi...yoxsa atasını söy, bu dağa  birdə çıxmazdı ki, çıxmazdı.  Bir qədər digər mövzulu söhbət apardıqdan sonra, bir az məsafə qaldığı halda geri qayıtmaq fikrini rədd etdilər. Nə olur olsun gərək dağın o tərəfinə baxsınlar. Rəhimdən fərqli olaraq bu iki kənd uşağında maraq qorxunu üstələdi.  Fotoaparatın müəmmalı şəkildə sındığını görüb elə dağdan aşağı vızıllatdılar və son durağa az qalmış yollarına davam etdilər. Bir şeyi möhkəmcə yaddaşlarına yazdılar ki, bu meşədə , bu dağda şəkil çəkmək olmaz!

***


***


***
Üç addımlıq məsafə qaldığından hər ikisi nəyi var qoymuşdu üstünə. Əli həmişəki kimi Babadan öndə gedirdi. Əli zirvəyə çıxıb heykəl pozası aldı. Babanın ona çatmağına iki-üç ağac qalmışdı. Əli nəyisə qəribə şey görübmüş kimi ildırımsürətli şəkildə dizüstə oturdu və rükuya gedənlər kimi başını aşağı əydi. 
· Əli...Əli nə var orda – cavab almadığına görən Baba tez özünü həmin zirvəyə çatdırdı

Çox qəribə bir hiss keçirdi. Belə halla o, çimərlikdə rastlaşmışdı ki,  buna camaat arasında “mil” deyə ad qoymuşdular. Suda üzürsən, və yarım metr qabağı keçən kimi temperaturun kəskin azaldığını və ya bəzən dayaz yerlərdə əksinə artdığının şahidi olursan. Bax indi də son addımını atanda oxşar  “mil”-ə daxil olduğunu hiss.  Duman daxil olanlar tək ətrafında nəmişlik hiss etdi. Zirvəyə çatdı.  Əlinin qorxa-qorxa dağın o biri, naməlum tərəfinə tərəf baxdığını gördü. Gözləri reseptor rolundan informasiyanı beyinə ötürsə də, beyin gördüklərinin nə olduğunu tam analiz edə bilmədi. Dağın o biri tərəfi nəhəng düzən idi ki, mərkəzində qəribə yüz-iki yüz tonluq çəlləklərə bənzər bir necə obyekt dururdu. Həmin büllur rəngli çəlləklərin arasında uzaq məsafə olsa da, bir çəlləkdən digərinə iti sürətlə sarı rəngli cərəyan gedirdi. Yox bu heç də elektrik cərəyanı deyildi. Babanı ən çox qorxudan isə, həmin düzənin bir növ damı rolunu oynayan elə bir dağ boyda yaşıl-meşəli torpaq sahəsi idi. Yox alta qalan düzənə mağara demək olmaz idi. Çünki həmin yuxarı hissə yerə kənarlardan heç bir vasitə ilə birləşmirdi. Quliverin səyahətindəki “uçan ada”-ya bənzəyirdi. Görünür bu süni və ya bəlkə də təbii landşaftı ona görə təşkil etmişdilər ki, dağın o biri tərəfində salınmış nəhəng futurustik infrastruktur peykdən və ya təyyarədən görünməsin. Bir növ kollosal kamuflaj. Bir neçə saniyəlik seyrdən sonra, Babaxan anladı ki, Əlicabbar özündən asılı olmayaraq diz çökmüşdü. Elə bil yerin alt qatından möhkəm maqnitlə, onu aşağı dartdılar. Əli kimi oxşar vəziyyət aldı. Ayaqlarının altındakı yer gurultu ilə titrəməyə başladı. Yarım metr öndə az qala vulkan çıxacaq kimi erupsiya prosesi gedirdi. Nəhayət yerin altında nəisə iri bir şey çıxdı. Ancaq tozanaq düşdüyündən həmin şeyin nə olduğunu seçmək olmurdu.  Yarım dəqiqə keçdi. Elə bil həmin naməlum şey də tozun yatmağını gözləyirdi. Qarşılarında təxminən üç metr hündürlüyündə bir arıq humanoid durmuşdu. Babaxan UFO-lar haqqında sənədli filmləri çox sey etdiyindən, qovun kimi arxaya uzanan iri kəlləli, sərasər qara gözlü, burunsuz məxluqun yadplanetli olduğunu bildi. Humanoid uzun əllərini onlara tərəf uzadan kimi, hər ikisi diksinib, arxaya atıldı. Bir də gördülər ki, dağdan aşağı yuvarlana yuvarlana gəlirlər. Əli arxası üstə yıxıldığından başı ağacların qalın kötüklərindən birinə möhkəmcə dəydi. Huşunu itirsə də, şüurun söndüyü bədənin aşağı doğru çırpıla-çırpıla hərəkəti davam edirdi. Ayaqı düzgün formada qoyulmadığından xırçıltı ilə digər bir ağacın gövdəsinə irişdi və Əlini dayandırdı. Yəqin ki, ayağı sınmışdı. Babaxan isə nə qədər durmaq istəsə də, mümkün olmurdu ki olmurdu. Əlini hansı ağaca atırdısa, suya dəyən kimi sürüşüb çıxırdı əlindən. Babanın yumşaq yeri sürüşməkdən bir təhər olmuşdu. Nəyahət dağın hamar yamaclarından birinə çatıb bir tövr bədənin ətalətini saxladı. Dərhal üzünü çevirib, Əlinin sərilib qaldığı yerə qayıtmaq istədi. Üzünü çevirəndə bir neçə santım ondan aralıda həmin nəhəng humanoidin durub  heybətli gözləri ilə ona yuxarıdan aşağı baxdığını gördü. Heç udquna da bilmədi. Humanoid hər iki əli ilə Babaya elə təkan verdi ki, o, yalnız uzun müddət havada uçduğunu hiss edə bildi. Möhkəm bir şeylə kontuziya və Babaxan “söndü”.

***


***


***
Gözlərinə açanda artıq havanın qaraldığını gördü,...bulud olmadığından hansı bürcü istəyirdin görmək olurdu.  Ətrafa nəzər yetirəndə məlum oldu ki, dağdan çox aralıda düzən bir sahədədir. Yaxınlığından çınqıl maşın yolu keçirdi. Düşərgədən təxminən on-on beş metr aralıda. Axı bu necə ola bilər, bir təkanla o hündürlükdə dağdan yerə aşdı, üstəlik də sağ salamat şəkildə. Ağrı nədir, heç bədənində və ayaqlarında heç cızıq da yox idi. “Görəsən Əlicabbar düşə bildi...Yəqin düşüb, o biri tərəfdən, ona görə məni görməyib.”-deyə özlüyündə götür-qoy edirdi. Bəs o zaman, düşərgənin işıqları niyə yanmırdı. Gözlə-gözlə...Axı bu düşərgə heç həmin düşərgəyə bənzəmir axı. Nə futbol nə də voleybol meydançası var,  yeməkxana başqa tərəfdədir, koteclərə gəldikdə isə, cəmi iki kotec görünürdü ay ışığında. Yenidən ətrafa göz gəzdirdi. Atasının canına and içərdi ki, bu yer həmin yerdir. Onda, bütün gördükləri nə idi belə. Qorxulu yuxu, xeyr, yuxu olsa idi o, özünü bir təhər oyadardı. İlluziya, halusinasiya, qarabasma? Yox...o da deyil. Çünki qəribə də olsa həmin vaxt beyni çox aktiv və gümrah şəkildə çalışırdı. Heç bir tutqunluq yox idi. Əlicabbarın bir neçə saat dedikləri sözlər yadına düşdü... “Görürsən gözlərimiz bizi necə aldadır...Lap kupedəki kimi”... “...Burda nəyisə var...şəkil çəkməyə qoymur”. Birdən maşın yolunun o biri ucundan gözünə fənər işığı düşdü. Bir neçə dəqiqədən sonra əlində fənər olan adamın, meşədən çıxan möhkəm qışqırıq səslərinə yuxudan oyanan , orta-yaşlı kənd sakini olduğunu bildi. Dialoq gedişi zamanı onu da bildi ki, hal-hazırda axşam deyil, gecə saat üçün yarısıdır. Düşərgəyə gəldikdə isə artıq beş ildir ki, fəaliyyət göstərmir. 
IV FƏSİL
İNDİKİ KEÇMIŞ VƏ YA KEÇMİŞ GƏLƏCƏK
Özünü Dato kimi təqdim etmiş  həmin saqqallı gürcü dayı, olduqca mülayim xasiyyətli və qonaqpərvər idi. Amma eyni zamanda da israrlı biri idi. Babaxan nə qədər Datodan dağa çıxıb Əlicabbarı tapmaq üçün köməklik göstərməsini istəsə də, Dato elə hey qaranlığı və gecəni bəhanə gətirib, Babanı evinə dəvət edirdi. 
“Ay uşaq, qaranlıqda onsuzda bir şey tapan deyilik, gəl gedək bizə, bir az yeyib yatarsan, səhərin açılmağına nə qalıb ki?!”. Yorğun sözü bu yerdə uyğun olmazdı. Sadəcə xəfifcə yuxulu olduğundan Baba gürcü dayının israrına tab gətirmədi.  Datonun izbuşka tipli taxta evində görünür hamı yeddinci yuxuda idi. İçəri girən kimi səsinin tonunu aşağı saldı və telepatik şəkildə yeniyetmədən də həmin şeyi tələb etdi. Yay olmasına rəğmən, Atskurinin gecələri qış xatirələrini işə salırdı.  Ev Baba ilə Datonun oturduğu otaqdan başqa bir yataq otağından və bir qonaq otağından ibarət idi. Babanın əyləşmiş olduğu otağa isə heç bir ad vermək olmazdı. Çünki bu həm mətbəx, həm dəhliz, həm qonaq otağı, həm də yemək otağını xatırladırdı. Soyuducudan yarım qol servilat kolbasa çıxarıb, iri dilimlərlə nazik boşqaba düzdü, yenidən soyuducuya tərəf gedib, bu dəfə mətbəx şkafının üstündə bükülmüş qırmızı dəsmalı açıb içindən qara kərpic çörək çıxarıb, masa gətirdi. “Ye” deyə yenidən harasa yoxa çıxdı. Harasa yoxa çıxdı deyəndə ki, Babaxan yeməyə girişdiyindən, artıq bayaqkı kimi yeni gürcü dostunun hərəkətlərini izləmirdi. Bir neçə dəqiqəyə Dato yenidən masaya yaxınlaşıb, kolbasanı az qala acından gözünə soxan Babaxanın qarşısında taxtadan hazırlanmış bokal qoydu. Özünə də oxşarını gətirmişdi. Baba bokalın içindəkinin barbaris şirəsi olduğunu zənn edib, dodaqlarına yaxınlaşdırdı. Bir qurtum içəri almağı kifayət etdi ki, Datonun digər gürcülərdən heç də fərqlənmədiyini başa düşsün. Bokalın içindəki qırmızı kəmşirin çaxır idi. Qəzəbli sifət cizgiləri əmələ gətirib, bokalı dərhal masanın üstünə qoydu.

· Davay, iç, əla şərabdı

· Mənim hələ 18 yaşım tamam olmayıb, birdə ki, dayım oğlu kimi alkaş olmaq istəmirəm.

· Davay,davay...Eh, kişi deyilsən, bir kruşkayla sənə nə olacaq ki?

· Dato dayı sağ ola, amma bura gəlməzdən əvvəl anam öz canına and içdirib ki, nə siqaret çəkəcəm nə də spirtli içki vuracam...Hər halda çox sağ ol.

Gürcü dayı başını gülərək buladı və öz bokalını ağzına alıb, qırmızı qanı bir nəfəsə aldı içəri.  Boşaltdığı taxta bokalı möhkəmdən masaya vurdu. Futbolçular qol vuranda, bunu müxtəlif cür kutladıqları kimi. Gürcülərdə də içkinin kutlaması bardağı möhkəmdən masaya guppuldatmaq idi. Ancaq bu hərəkətinə çox peşman oldu. Yadına düşdü ki, evdə bu gecə saatda yatan var idi Nəhayət stul çəkib, özü də Babanı qarşısında əyləşdi. Əvvəl bir neçə dəqiqə,  tamamlamamış rəsminə baxan rəssam kimi, Babaya başdan-ayağı nəzər yetirdi.
· Deyirsən bu düşərgəyə gəlmişdiz...Elə iki nəfər idiz?
· Yox ümumilikdə bizim komanda on beş nəfərlə gəlib, qalanları yəqin ki, düşərgədədilər. 
· Ay bala, mən sənə dedim axı, düşərgə neçə ildir ki, işləmir...Həm də bu veteranlar üçün kiçik istirahət mərkəzi idi...Hal-hazırda yiyəsiz qalıb...

· Axı siz necə ordakı işçiləri görə bilməzdiz axı, həm də düşərgədə hal-hazırda olanların yarıdan çoxu gürcülər – müəllimlər, professorlar, VVF fondunun təmsilçiləri və şagirdlərdir. Hamı ekoloqiya turnirinə gəlib bura...

· Ekoqiliya...O nə olan şeydi. Dedin gəlmişik bura...bura hara? Bəlkə azıb səhv salmısan kəndi
· Atskuri

· Atskuri...elədir...Bura Atskuridir. Amma başa düşə bilmirəm düşərgəni bir günə necə işə sala bilərlər. Eybi yoxdu, səhər gedib hər şeyi aydınlaşdırarıq.

Bəlkə də Babaxan axmaqlıq edib artıq danışmasaydı, sabahkı nəticələri onun üçün o qədər də ağır olmazdı. Belə ki, Dato artıq əsnəyirdi və yatmaq istəyirdi

· Biz ayın ikisi gəlmişik Atskuriyə, yəni srağagün... 

Dato yenidən gülümsəyərək, zarafatyana soruşdu:

· Neçənci ildə

· İkimin dörd, iyulun ikisi

· Acığına gəlməsin dedim birdən havalı olarsan...Sən də yaman hazırcavabmışsan...İki min dörd eh, heç adamın ağlına girmir ki, o vaxta kimi yaşamaq olar...Görəsən kapitalistlərə bu lənətə gəlmiş soyuq müharibədə qalib gələcəyik ya yox

· Mən ciddi idim...Məgər indi neçənci ildir...

· Oğlum, bu gecə vaxtı səni evində qonaq edən ağsaqqalı lağa qoymaq yaxşı deyil axı...Əlbəttə ki, səksən yeddinci il.
Babaxan yerindən dik atıldı... “Ola bilməz, mən keçmişə qayıtmışam...Aman Allahım, axı bu necə ola bilər...Yox...yox bu mümkün olan şey deyil...

Başı yenidən gicəllənməzdən əvvəl Datonun gözlərinin içinə baxıb, bir tövr“ Mən iki min dördüncü ildən gəlmişəm ya da ki, doğrudan da başıma hava gəlib”
Kupedə Rəhimin danışdığı qəribə əhvalat yadına düşdü

· “...Bilmək istəyirsiz, məqalədən çox məni nə şoka saldı

· Nə?

· Məni o şoka saldı ki, həmin uşağın adı Baba Məmmədov idi. Özünün dediyinə görə, yaşı da hardasa on altı-on yeddi olardı. Lap bizim Babaxan kimi...”
***


***


***

Babaxan başa düşmüşdü ki, Oqonyok jurnalında gələcəkdən gəlmiş yeniyetmə haqqında məqalə elə onun özü haqqında idi. Halbuki nə qədər baş sındırsa da bu paradoksu özlüyündə təhlil edə bilməmişdi. Çox təəsüf edirdi ki, jurnalda yazılanlar əslində olanları və ya olacaqları mülayim şəkildə təsvir edirdi. Heç ona uşaq ola-ola verilən işgəncələrdən, heyvan tək münasibətdən söz açılmırdı bu dərgidə. Bəli, Babaxan oyananda özünün başqa yerdə olduğunu hiss etdi. Hamsı öz axmaqlığı ucbatından baş verdi. “Nəyinə lazım idi, dedin bu gürcüyə gələcəkdən gəlmisən”. Dato həmin uşağın kəşfiyyatçı olduğundan şübhələnib ona yuxu dərmanı verib, elə gecə ilə maşını həyətdəki qarajdan çıxarıb Babanı arxa oturacağa uzandırıb, Telaviyə sürdü. Səhərə yaxın KQB-nin Telavi şəhərindəki şöbəsinə çatdılar. Babaxan hələ də yuxudan oyanmadığından, şöbənin bir neçə əməkdaşı canlı meyiti bir təhər içəri daşıdılar. Dato isə satqınlıq vəzifəzini şərəfcəsinə yerinə yetirmiş kimi hələ şöbə rəisi, kapitanın əlini sıxdı belə. Dato şöbəni tərk edən kimi, şöbə müdiri göstəriş verdi ki,  onu zirzəmi qatında yerləşən xüsusi otağa aparsınlar. Sən demə bu otaq Sovet sistemində disidentlər üçün nəzərdə tutulmuş işgəncə otağı idi. Onu xüsusi stula otuzdurub, bədənini hər tərəfdən qalın jqutla dövrələdilər. Üstünə bir vedrə soyuq su tökdülər ki, Babaxan oyanın...Və bununla dəhşətli işgəncələr başladı. İnteroqasiyaya başlamazdan əvvəl zabitlərdən biri Babanın uşaq olmasına rəğmən sol almacıq sümüyünə  sağ yumruqla möhkəm zərbə endirdi.  Babaxan ağrıdan ağlamağa başladı. Düzdür o, öz yaşıdları arasında tez-tez dalaşardı. Amma orta yaşlı birindən var gücü ilə ağır yumruq yemək onun üçün hələ çox tez idi. Üzünü sağa çevirib yerə tüpürdü. Adrenalin ifrazı sürətləndiyindən tüpürcəyi qatılaşmış, ağzı qurumuşdu. Damarlarından elə bil qan əvəzinə kimyəvi turşu keçirdi. 
· Sual-cavabdan qabaq, yumruq vurdum ki, elə hesab etməyəsən ki, biz uşaq olduğuna görə sənin kimilərlə mülayim davranırıq. Mərkəzi Kəşfiyyat indi də yeniyetmə casusları göndərməyə başlayıb?

Datonun evində gedən sayağda sual-cavab işə düşdü. Kapitan deyilənlərin casusluq manevri olduğunu sanıb, işgəncələr “başla” əmri verdi. Yazıq Babanın başına daha nə gətirmədilər. Əvvəl yaxşıca döydülər. Bir neçə dəfə ürəyi bu dəhşətli yuxuya dözməyib durdu belə. Ancaq görünür amansız kapitan belə fors-major hallara hazır olduğundan defibrilyator  gətizdirmişdi. Ürəyinin durduğunu görüb, ürəyinə cərəyan verdilər. Özünə gələndən sonra isə yenidən davam etdilər. Dəhşətdən artıq Baba heç ağlaya da bilmirdi...Artıq emosiaların beyin tərəfindən idarə olunmasında pozuntular yaranmışdı. Yox gəl yaranmasın da. Axı beyin eyni vaxtda belə variasiyalı, daxil olan – yəni reseptorlardan sinir sistemi ilə ötürülən kəskin ağrılar- və xaric olan  informasiyanı – yəni insanın həmin ağrılara adekvat davranışları, diksinmə, üzünü tərpətmə, çənəsini sıxma, qorxudan və aqressiyadan tez-tez dəyişən üz cizgilər,- bütün bunları necə idarə edə bilərdi.  Ona görə də bəzən elə olurdu ki, sifətinə növbəti zərbə dəyəndə Babanın heç vecinə də olmurdu, heç reflektiv olaraq üzünü də çevirmirdi. Döyüşçü klubu filmində döyülən paranoik Teylor kimi elə hey gülümsəyirdi. Döyülmə metodunun bəhrə vermədiyini görüb, Babaxanın stuldan açdılar, əllərini çarpaz şəkildə arxadan bağlayıb, kəndiri tavandakı qırmaqdan keçirdilər. Bu ispan inkvizisiyası zamanı verilən ən dəhşətli işgəncələrdən idi. Çünki bütün ağırlıq adamın qoluna və çiyinlərinə düşürdü. Bir neçə saata isə qollar yerindən çıxa bilərdi və ya daha pisi qan dövranı pozulduğundan daha beşbetəri atrofiyaya səbəb olardı.  Bir neçə dəqiqə asılı qalan Babanın ölüm ayağında olan hönkürtüsü, kapitanın ürəyini bir az yumşaltdı. Yəqin onun da Baba kimi yeniyetmə övladı vardı. Babanın yerində onu təsəvvür edib, dərhal kəndirin boşaldılmasını tapşırdı. İki pota leytenant üz-gözü qan, ağzından qatı tüpürcək axan və gözü yaşlı Babanı yenidən stula otuzdurdular. Ancaq bu dəfə bağlamadılar kəndirlə. Yenə bir vedrə soyuq su ilə çimizdirib, qurulanması üçün üstünə dəsmal vızıllatdılar. Titrəyən Baba ona verilən bir stəkan suyu, içinə nəisə qatılma ehtimalının böyük olduğuna məhəl qoymadan bir nəfəsə boğazından keçirdi. Suya doğrudan da xüsusi kəşfiyyat orqanlarında istifadə olunan xüsusi dərman qatmışdılar. Dərmanın xüsusiyyəti isə ondan ibarət idi ki, dərman on beş dəqiqədən sonra müsahibin beynində nə varsa hamsını qoyur ortaya. Yəni dərmanı qəbul edən ona verilən istənilən suallara olduğu kimi və ya bildiyi kimi cavab verir...fantaziya və təxəyyül bacarıqlarını işə salmadan. Görünür həmin dərmana tələb böyük, təklif isə kiçik olduğundan bu kimyəvi interoqasiya vasitəsindən yalnız istisna hallarda istifadə edərdilər. On beş dəqiqədən sonra kapitan artıq öz otağında  yuxulu və yorğun Babaxana bayaqkı tip sualları verməyə başladı...
· Adın, soyadın?

· Baba...Baba Məmmədov

· Haradan gəlmisən?

· ...Azər...Azərbaycandan

· Kim tərəfindən göndərilmisən

· Ekoloji təhsil və tədris mərkəzi, Ekoloqiya nazirliyinin xətti ilə

· Nə məqsədlə gəlmisən?

· Ekoloji turnirdə iştirak etməyə, 3-cü Reqional Gənc Ekoloqlar Turniri – Atskuri kəndində,  ikimin dördüncü il iyul ayında başlayıb.
Kapitan cin vurmuş kimi çevrilib, ayaq üstə duran cəllad leytenantın sifətinə “bu məgər mümkündür?!” soruşanlar kimi baxdı. 

· Saata bax...gör on beş dəqiqə keçib

· Bəli rəis, artıq iyirmi üç dəqiqədir ki, iynə vurulub bu donuza

· Bəlkə dozanı düz qatmamısan?

· Rəis siz nə danışırsız

Kapitan keçəl başını tutub masaj etməyə başladı və birdən

· Deyəsən bu yazıq uşaq düz deyir eh, Müqəddəs Məryəmə and olsun ki, mən Eynşteynin nisbilik nəzəriyyəsi sayəsində nə vaxtsa zamanda hərəkətin mümkün olacağına inanırdım...Amma belə tez? Yazıq uşaq, tez get Tomaya de beş altı xaçapuri hazırlasın, Givinin otağından apteçkanı da gətirərsən.

Babaxana yaxınlaşıb başını sığalladı. Otaqdan digər zabiti də çıxarıb, özünü maraqlandıran gələcək haqqında sualları verməyə başladı. İlk öncə siyasi və geo-siyasi inkişaflar barədə---bu kapitanı daha çox şoka saldı. Çünki onun ağlına da gəlməzdi ki, soyuq müharibədən komunistlər məğlub ayrılsınlar və nəhəng “derjava” süquta uğrasın ki, parçalarından müstəqil dövlətlər meydana çıxsın. Daha sonra texnoloqiya və kosmik kəşflər haqqında suallar verməyə başladı. Hesab edirdi ki, artıq iki min dördüncü ildə kosmonavtlar Marsa da səyahət edə biliblər. Babaxan isə onu məyus etməli oldu.  Onu inandırmağa çalışdı ki, elə sovet dövründə ayeronavtika sahəsində nə kəşf olmuşdusa , o vaxtdan bəri elə də möhtəbər hadisə baş verməyib. Yalnız NASA-nın peykləri uzaq planetlərə uğurla enə bilib. Vəssalam. Yadplanetlilərlə açıq əlaqələrə gəldikdə isə, NASA-nın hələ də belə əlaqələrin varlığını rəsmi şəkildə təkzib etdiyini bildirdi...dərmanın təsiri bitdikdən sonra isə Babaxan dərin yuxuya getdi.

· Bilirsən Sovet imperiyası niyə dağıldı ...hmm...düzəldirəm niyə dağılacaq? Yadda saxla iqtisadi sistemin altının puç olmasına görə. Heç bir dirəyi yoxdur. Çünki ümumi mal üzərində heç vaxt güclü nəzarət ola bilməz. Mal hər hansı bir sahibkara məxsus olduqda isə o, həmin malın qədrini bilir, onun üstündə əsir. Bax elə ona görədir ki, ABŞ Sovetlərdən daha çox kənd təsərüfatı məhsulları istehsal edir. Traktorçu onsuzda yaxşı və ya pis işləməsindən asılı olmayaraq sabit maaş və avans alır,...tarlanın gözə dəyən hissələrini dərindən yaxşıca şumlayır, gözə dəyməyən hissələrini isə “kimdir bu tərəfləri yoxlayan deyib” tez-bazar necə gəldi şumlayır. Çünki bilirki ən pis halda töhmət alacaq... Ona görə ki, tərəvəz mağazasının təyin olunmuş direktoru, istehsalçıdan pomidor alanda yoxlamır ki, yeşikdəki pomidorlar sağlamdır yoxsa yox...Əslində isə üzdən yaxşı pomidorları düzdükləri halda, alt qata əzik-üzük pomidorları , suyu çıxmış pomidorları düzürlər. Mağazada bunu aşkar edən direktor, üz-gözüylə əsəbləşdiyini ifadə etsə də, növbəti dəfə eyni sayaqda mal alır, keçən dəfə aşkar etdiklərini istehsalçı müəssisənin rəhbərinə xatırlatmaq yadından çıxır belə. Yox gəl çıxmasın da. Axı mal onun deyil, nəyinə lazım. Nə bir şey itirir nə də ki, əlavə bir şey qazanır. Ona görədir ki, zavod işçiləri vaqonlara yağlı armaturları, polad məmulatlarla yanbayan və ya üst-üstə necə gəldi yükləyirlər. Halbuki təsərrüfat yağı poladdan uzaqda saxlanılmalıdır, ona toxunmamalıdır, əks halda polad keyfiyyətini itirir. Ona görədir ki, dövlətin inhisarında olan restoran şəbəkələrindən biri böyük itkiylə digəri isə yüksək gəlirlə fəaliyyət göstərir, halbuki birinci ziyanlı olduğundan yoxa çıxmır, dövlət onu ikincinin gəlirinin hesabına yoxa çıxmağa qoymur.  Birinci bir növ “müftəxor” təsüratı bağışlayır. İkinci bunun ədalətsiz olduğunu görür, başa düşür, ona görə də işə əvvəlkindən az can qoyur. Nəyinə lazım “qapazaltı” olsun. Ona görə nəticədə ikinci də tədricən məhsuldarlığını azaldır, xidmət keyfiyyəti də mütənasib olaraq aşağı enir. Ona görədir ki, Sovetlərin inhisarında olan yeganə hava yolları şirkəti Ayroflotun stüardesaları müştərilərlə it kimi rəftar edirlərdilər, pardon yenə düzəldirəm “edirlər” . Bilirlər ki, onsuzda onları işdən çıxaran deyillər. Yeri gəlmişkən sizin için yaxın gələcəkdə, mənim üçün isə keçmişdə bununla bağlı çox maraqlı hadisə baş verir. Artıq müstəqil Rusiya Federasiyasında təsis olunan hava yolları şirkətlərinin rəhbərləri rəsmi şəkildə bəyan edirlər ki, köhnə Ayraflot stüardesalarından bir nəfər olsun belə işə götürülməyəcək, heç bir vəchlə. Bax bunlardır, bunlar idi, və bunlar olacaq Sovetlərin evini yıxan. Puç iqtisadiyyat, iyirmi birinci əsr “ekonomiz of skeylz” tipli iqtisadi seçimin əsridir. Yəni yüksək məhsuldarlıq və minimum xərc...İşçi özünü səhlənkar aparır, işdən çıxart! Menecer ofis binasının qarşısında zibilin yığılmasına əhəmiyyət vermir, işdən çıxart! Icraçı direktor vəzifələrindən suistifadə edir, işdən çıxart! Şirkət bazar münasibətlərini defisit büdcəylə davam etdirir, bazardan çıxart! Dövlət hər hansı bir sahəni səmərəli işlədə bilmir, kənara çəkilsin, sahə üzrə daha məlumatlı olan sahibkara və ya müəssisəyə təhvil versin....Bax Çin xalq respubkikası bunu vaxtında anladığı üçün səmərəsini gördü. Hal hazırda ən yüksək templə inkişaf edir. Çünki kiçik sahibkarlığa əngəl olmur.Bax belə mənim gürcü “tovarişim”. Sovetlərə “KAPUT”

Kapitan heç nə başa düşə bilmirdi, ya bu uşaq doğrudan da mərkəzi kəşfiyyat agentliyinin xüsusi hazırlanmış casusudur, yada ki, gələcəkdə məktəblərdə ancaq alimlər yetişdirirlər.

· Ay uşaq sən neçənci sinifdə oxuyursan

· On birinci sinifə keçdim, nədi bəyəm?

· Dediklərin nə idi belə?

· Sovel...Tomas Sovel...Professor Tomas Sovel “Adi vətəndaş üçün iqtisadi bələdçi”, iki min dördüncü il nəşri, yəni mənim gəldiyim il.   
***


***


***

Hər şey elə jurnalda yazılanlar kimi oldu. Babaxanı xüsusi eskortla Tiflisə göndərdilər. Mərkəzi şöbəyə. Eyni tipli sorğu-sual, ancaq bu dəfə zorakılıqsız. Bu dəfə artıq Babaxana böyük sayqı göstərirdilər. Ona “siz” deyə müraciət edir, tez-tez içməyə çay gətirir, və nahar vaxtı gələndə Rustavelli restoranından ən dadlı təamları sifariş edib, bufetdə - yenə də nəzarət altında- qarşısına düzürdülər. Hətta əynindəki yırtıq pal-paltarı da əynindən çıxartdırıb, ən son model - əslində isə Babaxan üçün çoxdan  dəbdən düşmüş sinəsində “SSSR” yazılmış qırmızı sportiv forma geyindirdilər.  Babaxanı bircə şey bezdirmişdi...qurtarmaq bilməyən eyni şablon suallar...Müxtəlif zabitlər, eyni suallar. Hər dəfə sorğu-sualdan sonra Babanı xüsusi kameraya aparırdılar. Demək olmaz ki, lyuks kamera təsiri bağışlayırdı.  Bununla belə kameraya  gələcəkdən gəlmiş qonaq üçün televizor qoymuş, taxta çarpayının üstünə bir neçə yumşaq matras və balış düzmüşdülər. İçəri boğanaq olduğundan kameraya şaltay-baltay və ya kənd dilində “yalağ” ventilyator da gətirmişdilər. Lafinyon və trinitron tipli ekrandan  sonra, azxantrop vaxtından qalmış rəngli Qarizonta baxmaq gülməli təsir bağışlayırdı. Babaxanın gözləri Ostankinanın xəbərlərində olsa da, fikirləri çox uzaq gələcəkdə, və ya keçmişdə idi. Görəsən, Əlicabbar indi hardadır...Qəfildən televizor söndü, ventilyatorun pərləri də hərəkətini tədricən dayandı. Əvvəl Baba hesab etdi ki, işıqlar getdi. Divarların elastik şəkildə, yığılıb-genəlməsini gözləri ilə gördükdə isə tez ayağa sıçradı. Kameraya sanki soyudulmuş azot buraxmışdılar. Yayın belə istisində, nəfəs alan Babanın ağzında görülə bilən buxarlar çıxırdı.  Özü də bilmədi ki, birdən boğazına sarılmış irinli və çopurlu kəndirvarı bir şey hardan çıxdı. Həmin “asminoq” Babadan möhkəm yapışsa da, onu boğmurdu. Baba nə qədər qışqırmaq, çevrilib arxasındakının nə olduğuna baxmağa çalışsa da boşa idi.  Naməlum kəndir onu iti sürətlə arxaya dartdı. Babaxan birdə onu gördü ki, elastik divarın içindən keçdi. Dərhal gözünün qabağında meşə canlandı. Ayaqlarının altı heç bir şeyə toxunmadığından Baba başa düşdü ki, havada uçur. Solda düşərgə də görünməyə başladı. Əla o yenidən Atskuriyə qayıdır. Düşərgənin əvvəlki kimi canlılarla qaynadığına çox sevindi. Voleybol meydançasında oynayanların lap yanından keçsələrdə, onlar Babanı nə görür nə də eşidirdilər. Yenidən iti sürət və təkan, Babaxan, naməlum varlığın boğazını boşaldıb, onu dağın qarşısına atdığını hiss etdi. Bu dəfə eniş çox ağrılı oldu.  Hamamdan çıxan Rəhim yerdə diyirlənən Babaxanın dağdan düşdüyünü zənn edib tez ona tərəf qaçdı. Babaxanın deformasiya olmuş sifətini, bandajlı gözünü, və sınmış burnunu görəndə çox qorxdu. “ Nə olub sənə belə” deyə soruşdu

· Ay  Baba, üç saatdı ki yoxsuz, biraza axşam yeməyi veriləcək,...bir gör dağda nə günə düşmüsən eh, sənə bu lazım idi? Bəs Əli harda qaldı?

· Keçmişdə - deyib yenidən özündən getdi.

İKİNCİ HİSSƏ
I FƏSİL

SEVERNAYA (İSTİLİK ELEKTRİK STANSİYASI)
Beş il sonra
Ümumilikdə 32 at gücündə iki buxar turbini. 1883-cü ildə Azərbaycanda elektrik energetikasının əsası belə qoyuldu. Daha sonra yeni enerji yataqlarının aşkarı və sənaye bumu elektrikə olan tələbatı artırdı. Ard-arda Ağ şəhər və Bibiheybət stansiyaları, 1916-cı ildə 20 kvt-lıq elektrik naqilləri. İllər sonra Bayıl qəsəbəsində Krasin adına DRES, və indiki Nobel prospektində “Krasnaya Zvezda” İstilik elektrik stansiyası. Müharibədən sonra isə Bakı və şəhər ətrafı kəndlərdə elektrik enerjisinə olan artan tələbat, 1954 cü ildə Şüvəlan qəsəbəsi yaxınlığında “Şimal DRES”in, rəsmi adı isə “SEVERNAYA” olan elektrik stansiyasının salınması ilə nəticələndi. 1960-cı ildə isə stansiyada ilk açıq tibli 150 meqavat gücündə enerji bloku tikildi.
Müstəqillik dövründən sonra, ölkə bazar iqtisadiyyatına keçid aldığından yeni iqtisadi sistemin qanun və qaydalarına uyğunlaşmalı, yəni yüksək məhsuldarlıq, az xərclilik prinsipini öndə tutmalı idi. Bunun üçün enerji xammalı kimi mazutdan daha az xərcli təbii qaz variantına keçməli və daha as israflı yeni texnoloqiya tətbiq etməli idi. Bunun üçün Yapon banklarının iri həcmli kreditləri ilə 2000-ci ildə 201 milyon dollarlıq yeni blokun tikilişi başladı. Tenderi Mitsubişi Ağır Sənaye şirkəti və onun Bakıdakı yerli təmsilçisi Mitsui and Co qazanmışdı. Bloka Mitsubişi şirkətinin bir qaz turbini və bir buxar turbini, Almaniyanın Alstom şirkətinin generatoru, və s. müxtəlif şirkətlərin stansiyaya aid komponentləri daxil idi. Yeni tipli Severnaya blokunun əsas mənfi cəhəti ondan ibarət idi ki, hər il stansiya yay aylarının sonlarında işini dayandırır, yəni hər iki turbin durdurulur və yaponiyadan gələn mexanik və mühəndislərin başçılığı ilə təmirə verilir. Birinci il ən qısa müddətli inspeksiya olur, on-on beş gün, yalnız qaz turbinin kürəkləri dəyişdirilir, ikinci il, turbinin kürəklərindən başqa alovlandırma səbətləri yəni “qorelkaları” Yaponiyadan gətirilmiş yeniləri ilə əvəz olunur. Növbəti ildə isə necə deyərlər “kapremont” hadisəsi baş verir. Qaz turbini, buxar turbini və generator, ümümilikdə bütün komponentlər başdan ayağa təftiş olunur və təmirə verilir.
Bəs Babaxanın bütün sadalananlara nə kimi istisi-soyuğu vardı. Yaponiyadan gələn mexanik və mühəndislər bizim dildə, və ya rus dilində bilmədiklərinə görə ünsiyyət cəhətdən problemləri aradan qaldırmaq məqsədilə, müvəqqəti təftiş müddətinə pula-muzd tərcüməçi tuturlar. Babaxan həmin tərcüməçilərdən biri idi. Dəhşətli hadisələrdən sonra tərcüməçi –filoloq ixtisasında ali natamam təhsilini Xarici Dillər Universitetində bitirən Baba, əsgərlikdən gəldikdən sonra SV-sini internet saytlarının birində qoyur. Bax elə üstündə bir ay keçmiş Mitsubişi şirkətinin yerli nümayəndəliyi tərəfindən ona bu müvəqqəti iş təklif olunur. Bu dəfə o turbinin tam təftişinə düşür ki, təxminən bir ay, bir ay yarım müddətinə hesablanıb. 2009-cu il, sentyabr.  İşinin yeddinci günündə artıq Yaponiyadan ikinci qrup mexaniklər də gəldiyindən, təftiş tam gücü ilə işə başlamalı idi. Ona görə də ikinci növbəni, gecə növbəsini təyin etmişdilər. Gecə növbəsində səhər növbəsinə nisbətən daha az işlər görüldüyündən, hələ təcümanlıq baxımından xam olan Babaxanı gecə növbəsinə təyin etdilər. Gecə növbəsi heyətinə özündən başqa iki yapon mütəxəsis, Ono san və Hatakai san, AZENCO-nun ölkə ərazisinin müxtəlif yerlərindən cəlb olunmuş 3-cü və 4-cü dərəcəli turbinist və qazançıları, - ümumilikdə 12 nəfər – həmin dəstəyə rəhbərlik üçün iki ustabaşı, Arzuman və Dilavər müəllim, və stansiyanın öz işçi sıralarından verdiyi anbardar yəni yaponları və yerli ustaları iş alətləri və ləvazimatları, çəkic, kuvalt, müxtəlif növ direl, kəsici, kəlbətin, sim, VD-40 (yəni yerli dillə anti-pas), vinil örtük, skoç, yapışqan, səviyyə ölçən, təzyiq ölçən, araməsafə ölçən və s. kimi lazımı şeylərlə təmin edəcək Həmid müəllim daxil idi. 
Axşam saat səkkizdə növbəni təhvil alan təmir dəstəsi saat on ikidə Yaponların diliylə “LƏNÇ” edirdi. Bu bir saat ərzində, kimi evdən gətirdiyi yeməyini qızdırır, kimi çay içir, kimi bufetdə bliyard vurur, kimi də yatmağa üstünlük verirdi. Amma vay o adamın halına ki, lenç vaxtı yataydı. Belə ki, gecə saat birdə onu iş yoldaşları oyadanda iş gününün sonunadək başı giccələnir və əsnəyirdi. Yorğunluğun üstünə yorğunluq gəlirdi. Ona görə də Yaponlar həmişəki kimi baş işlədib, bunun əlacı kimi tünd kafeinli qəhvə içirdilər fasilə vaxtlarında. Stansiyanın bağlı tipli yeni bloku neft platformasına bənzəyirdi. Hara baxırdın boru xətti, naşı adamçın naməlum aqreqat, çəllək, və salma pilləkan və dəmir xanalı döşəmə. Birinci dəfə Babaxan belə, aşağısı görünən döşəmə üstündə gəzəndə başı gicəllənirdi. Mümkün qədər döşəməmin əl dəstəyinə yaxın dururdu ki, başı gicəllənib, üçüncü mərtəbə hündürlüyündə yerdən düşməsin yerə. Ümumilikdə səkkizinci iş günü olsa da, işçi təmir heyəti hələ turbinin üst qapağının açılması ilə məşğul idilər. Turbin və generator mərtəbəsi, stansiyanın ən hündürdə olan xanalı döşəməsində idi. Hələ də gecə növbəsinə alışmamış Babaxan həmişəki kimi turbinin arxasında  ehtiyat hissələrinin bağlı saxlanğıcları olan yerdə, taxta yeşiyin üstündə oturub, yorğun-yorğun,  skladşik Həmid müəllimlə müxtəlif mövzularda söhbət edirdi. Əsl peşəsi kimya müəllimi olan Həmid müəllim, ikinci ixtisas kimi turbinistliyi oxumuşdu. Çox savadlı və ensklopedik olduğundan onun istənilən tip insanla söhbəti çox maraqlı keçirdi. Bundan başqa, həm də öz işində çox dürüst və tələbkar biri idi. Yaponlar ilk günlərdə, özlərini ağa kimi göstərmək istəsələr də sonda Babanın tərcüməsi vasitəsiylə onları yerinə otuzdurmuşdu. İşin sonunda Yapon mexanikləri ondan aldıqları və qeydiyyat dəftərinə düşmüş alətləri qaytarmayınca, sabahı gün onlara yeni alətlər vermirdi... “Baba, buna başa sal ki, nə vaxt kiçik laqundanı tapıb gətirər onda, ona nə istəyər verərəm” və belə yaponlar məcbur olub, iş vaxtı qurtarmasına rəğmən itirdikləri alətin axtarışına başlayırdılar.
50-55 yaşlarında olan səliqəli şəkildə sağa daranmış ağ saçlı Həmid, cibindən papiros çıxarıb alışdırdı, gəlib  Babaxanın yanında oturdu. Babaxan texniki terminoloqiya ilə o qədər də tanış olmadığından Həmidin ona verdiyi xüsusi şəkilli siyahıdan, stansiyada təmir zamanı işlədilən alətlərin ingilizcə standard adlarını əzbərləyirdi. Boylanıb Babanın hansı alətin şəklinə baxdığı ilə maraqlandı.

· Bax buna “qlubinamer” deyirlər...İngilizcəsi necə gedir?...Bax burda yazılmalıdır...

· Depth meter – 

Turbin otağından gecə növbəsinin yapon mexaniki, yapon dəstəsinin ikinci başcısı, Ono san çıxıb acıqlı şəkildə Babaxana doğru irəlilədi. Babaxana nə qədər yaxınlıqda olmağı tapşırsalarda Babaxan  çəkic döyüntüsü, bolt qızdırılmasından bezib, Həmid müəllimin yanında oturmağı üstün tuturdu.  Babaxan Ono sanı (*SAN-yaponiyada hörmət mənasında işlənilən soyad sonluğudur, bir növ bizim “bəy” kimi) görcək mızıldana-mızıldana yerindən qalxdı...
· Sən bunlara başa salmadın ki, turbinin hər iki tərəfindən boltları üçün birə açsınlar, yəni üçünü açır, biri qalır, üçünü açır, birinə toxunmur...Belə etməsək turbinin ağırlığı həmin aşağdakı boltlara düşər, turbin qapağı əyilər...Get birdə tərcümə elə.

Babaxan turbin otağına keçdi, turbinin üstündən istilik boğucu izolyasiyanı açsalar da, topalarını turbin qapağına yaxın bir yerə yığmışdılar. İzolyasiya şüşə-pambıqdan ibarət olduğundan ağ ciyər üçün çox ziyanlı idi. Müntəzəm şəkildə havadan steklovat udmaq 85 faiz ağ ciyər xərcənginə və ya tuberkulyoza bais olur. İçəridə işləyən zaman nəfəslik və ya adi maska taxmaları vacib idi. Amma işçiləri adı çəkilənlə təmin etmək görünür stansiya və Azərenerji rəhbərliyinin yadından çıxmışdı. Steklovat həm də dəriyə düşəndə, üst qatın qıcıqlanmasına səbəb olurdu ki, bu da möhkəm qaşınma verirdi. Ən çoxu elə ona görə turbin otağına az-az girərdi Babaxan.
Turbinin sol tərəfində beş nəfər var idi, digər beş nəfər isə turbinin o biri tərəfində işləyirdi. Qarşısındakı yarım heyət boltarın rezakla qızdırılıb açılması ilə məşgul idi. Boltlar o qədər böyük idi ki, bəlkə yeddi-səkkiz kiloqram çəkidə olardı. Turbinist Rafiq rezakı boltun ətrafında gəzdirib, yüksək təzyiqli alovla qızışdırırdı ki, boltu burub açmaq rahat olsun.  Boltun başlığının qıpqırmızı olduğunu görüb, rezakı dayandırdı. Turbinin üstündə heykəl kimi durmuş qazançı İlqar, iri kuvaldı göyə qaldırıb, boltun üstünə keçirilmiş açara vurmağa başladı. Zərbə alan açar hər dəfə bir-iki santım boltu sağa bururdu yəni açırdı.
· Rafiq dayı, bu yapon demişdi axı bütün boltları açmıyasız, üçünü açırsız, birinə dəymirsiz...bax bu qaydada...

Ono san dediklərinin çatdırıldığına əmin olmaq üçün Babaxanın arxasında durmuşdu. Babanın müraciətinin qurtardığını görüb, yenidən ona ingiliscə dilləndi.

· De ki, işlərini saxlasınlar...İndi mən markerlə hansıları açmaq lazımdı onlara iks işarəsi qoyaram. Belə olsa səhv eləməzlər.

Babaxan yaponun dediklərini ustalar çatdıranda, Azenkonun işçi heyəti bu qərarı çox alqışladı. Gülərək öyrəndikləri “OK”eyin yapon variantı “Okeka” deyə çığırdılar. Ono sanın da könlü açıldı. “Okeka” deyə təkarlayaraq turbinin aşağı hissəsinə düşüb öz təftişini davam etdirdi. Baba da artıq ona ehtiyac olmadığını hiss edib yenidən Həmidin yanına qayıtdı. Bir neçə dəqiqə sonra gecənin monotonluğu pozulacaqdı. Hay-küy qalxacaq, və ürəyi getmiş qazançılardan birini turbin mərtəbəsinə qaldıracaqdılar. Çünki tibb otağı yalnız bu mərtəbədə idi.
***


***


***

Tibb məntəqəsində ürəyi getmiş qazançı Xəyala sidik iyi verən naşatır spirti iynətdilər. Xəyal dərhal oyanıb, öskürdü. Gözləri də yaman bərəlmişdi. Turbin mərtəbəsində kim vardısa hamsı axışmışdı kiçik tibb otağına. Yaponlar turbinin altından çıxanda bir də gördülər ki, ətrafda bir nəfər olsun belə işçi qalmayan. Axırıncının da tibb otağına tərəf getdiyini görüb arxasınca düşdülər. Ono və Hatakai, bir təhər özlərini sürtə-sürtə otağa keçirdilər. Babaxanı görüb ondan nəyin baş verdiyini öynəməyi tapşırdılar. Babaxan isə “hələ indi oyanıb, görək nə deyəcək” deyə başından elədi. Artıq özünə gələn Xəyala dispensordan bir stəkan soyuq su gətirdilər. 
· Mən onu gördüm, aşağıda blokun qabağında siqaret çəkirdim...fırlanıb qayıtmaq istədikdə, birdə gördüm ki, həmin qulyabani uzanıb on metr qabağda, uğultumu deyim, cığıltımı deyim, qəribə səslər çıxarırdı. Ən əsası sarı rəngdə işıq saçırdı. Gör eh necə təsvir etmişdilər, eledə çıxdı...Gic başıma əvvəllər bunun uydurma olduğunu hesab edirdim. 
Yerli təmir heyətinin yerli briqadiri işçilərə dağılmağı əmr etdi.
· Davay, davay... qayıdın iş yerinizə, yarım saata çaydır. (gecə saat üç fasiləsini çay adlandırırdılar)

Babaxan Ono sana tərəf çevrilib

· Deyir ki, qəribə bir şey görüb, siqaret çəkəndə, bizdə buna qulyabani deyirlər amma ingiliscə ekvivalentini təəsüf ki bilmirəm, bir növ ruh görüb

Ono san gülümsəyərək, ingiliscə çox az bilən, Hatakaiyə öz dilində deyilənləri tərcümə etdi. Hər ikisi hırıldamağa başladı.

· Yox gəl görməsin də, lenç vaxtı bu qədər içsəm mən də, hmm...Hitlerin özünü görərəm...-deyə Ono san  yerlisini də arxasına alaraq, qayıtdı turbin otağına
***


***


***

· Həmid müəllim, qazançı Xəyal nə görmüşdü elə? Nədən danışırdı? Məgər gördüyü şeyi başqaları da görüb.?
·  Adlandırdığı “qulyabanini” birinci dəfə deyirlər ki, görürlər. Özüm hələ bu stansiyada işlədiyim yeddi il ərzində onunla bir dəfə də olsun rastlaşmasam da, onun haqqında elə adamlardan sözlər eşitmişəm ki, inanmaya bilmərəm. Hətta bir dəfə stansiyanın baş mühəndisi Qulu müəllim də, gecə saatlarında onunla üzləşib. Bir şey məlumdur ki, onu ancaq gecə vaxtlarında peyda olur. Səhərlər və ya axşamlar gözə dəymir. Bundan başqa, bütün görənlər, onu yalnız uzanmış vəziyyətdə təsvir edirlər. Dəqiq bilinmir ki, cinsi var ya yox. Çünki həmişə ətrafı sarı rəngli işıq saçır. Yalnız siluet görünür. Bədən quruluşu insan bədən formasına daha çox bənzəyir. Onu yalnız bir neçə saniyə görmək mümkün olur. Sonra birdən-birə yoxa çıxır.  Yaxşı gecə vaxtı danışıram belə şeyləri, sonra çaya gedəndə...yaponların ofisinə gedirsən də? Elə deyil...bax çaya gedəndə bir stadion uzunluğu qədər qaranlıq məsafəni necə gedəcəksən sonra? Sən belə şeylərə inanma
Babaxan deyə bilərdi ki, onun öz gözüylə beş il bundan əvvəl gördükləri şeyləri adi bir işıq saçan varlıqdan qat-qat qorxulu və həyəcanlı idi. Ancaq özünü saxlaya bildi. Onsuz da onun keçmişdə olduğu barədə açıqlamalara heç kəs inanmamışdı. Əlicabbarın da nəhəng meşədə  canavarlar tərəfindən parçalandığını sanırdılar. Üç gün sərasər axtarışlar bir nəticə verməmişdi. Babaxanın başına hava gəldiyini hesab edirdilər. Fərqan müəllim ürəyi tutmuşdu. Axı nəslinin yeganə oğlan nümayəndəsi olan Əlicabbar üçün məsuliyyəti Fərqan müəllim öz boynuna gətirmişdi. İndi onun ata və anasının üzünə necə baxa bilərdi. Fərqan müəllimi yaxınlıqdakı xəstəxanaya apardılar. Sən demə kişi mikroinfakt keçirmişdi. Tədbir təxirə salındı. Məktəblilər düşərgədə bir gecə də keçirib, sabahı öz şəhərlərinə yollandılar.Ermənilər həmişəki kimi Bakılı məktəblinin başına gələnlərə sevinirmiş kimi elə hey, yexidna tək gülümsəyirdilər. Azərbaycanlı komandadan yalnız, Babaxanı və Rəhimi bələdçi kimi saxladılar. Qalanları düşərgənin qabağında saxlamış minibasa minib qanı-qara paytaxt Tibilisiyə yollandılar. Axtarışa yaxınlıqda olan hərbi hissədən kəşfiyyatçı bölüyünün əsgərləri və xüsusi təlim olunmuş  alman çoban itləri cəlb olundu. Sonda əlavə iki günlük axtarışın da nəticə vermədiyini görüb, axtarışlara xitam verdilər. “Canavar yemə” versiyasına söykəndilər. Babaxan qəribə şəhərcik barədə danışsa da, əyani şəkildə həmin yeri göstərə bilmədi. Həmin zirvəyə qalxsalar da, dağın o biri tərəfində heç bir naməlum obyektin və ya uçan landşaft görmədilər. Ona görə də heç kəs Babaxana inanmırdı. Beş il ərzində Babaxanın yuxuları təkrarən olanları sərgiləsə də, onları kiminləsə bölüşməyin mənasız olduğunu başa düşürdü. Yenə də susmağı qərar aldı
· Yox, Həmid müəllim, mən heç də qorxmuram, bilmək istəyirəm ki, çoxdan bu qəribə varlığı görürlər

· Hardasa üç-dörd ildir

· Bəs bunu necə izzah edirlər?...Yəni gördükləri nəylə bağlıdır...

· Kimi deyir yadplanetlidir, stansiyanın işinə xələl gətirmək istəyir, kimisi də deyir ki, stansiya köhnə qəbirstanlıq üzərində salındığından, ruhlar intiqam almaq istəyir. Mən şəxsən bu versiyaların heç birini ağla batan hesab etmirəm...

Hər ikisi dərin fikrə getdi. Bir neçə dəqiqəyə, yapon mexaniklər turbin otağından çıxıb, göy rəngli yuniformalarını şüşə-pambıqdan təmizləməyə başladılar. Babaxana baxıb “Çay” deyə dilləndilər. Babaxan da öz yerində bir qədər öndə olan mikrafonu qaldırıb, “Çay” deyə təkrarlayaraq, fasilənin olduğunun bütün stansiya ərazindəki işçi heyətə car çəkdi. Səs stansiyanın ərazində müxtəlif yerlərdə qoşulmuş səs gücləndiricilərdən çıxdığından, gecə saat üçdə yatmaqdan başqa işləri olmayan stansiya təhlükəsizlik əməkdaşlarını yuxudan oyandırdı.
II FƏSİL

360 MEQAVAT

Stansiyada təftişin son günləri yaxınlaşırdı. Artıq fəhlə-usta səviyyəsində bütün təmir işləri görülmüşdü. Köhnə kürəklər yeniləri ilə əvəz olunmuş, alov səbətləri tam təzələnmişdi. İşləri gecikdirən bircə turbinin üst qapağından nə qədər həmləyə baxmayaraq paletsin çıxarıla bilməməsi idi. Qapağın aşağı və yuxarı hissələrindən rezakla isitsələr də, əlli kiloluq bir neçə domkrat quraşdırsalar da, orta yaşlı insan qolu uzunluğunda palets yerindən çıxmaq bilmirdi ki, bilmirdi. Əslində onu arqonlu qaynaqla əritmək yolu ilə yerindən çıxara bilərdilər. Amma belə olduğu halda palets zədələnəcəkdi ki, yenisinin Yaponiyadan gətirilməsini vacib edəcəkdi. Sonda paletsi adi yollarla çıxara bilməyən, yapon mexanikləri, alternativ yoldan istifadə etməli oldular. Bu təmir müddətinə əlavə üç günün gəlməsinə bais oldu. Belə ki, sifariş verildikdən sonra, Yaponiya kimi uzaq ölkədə paletsin verilən ölçülərə uyğun yonulması və Bakıya gətirilməsi ən azı iki gün tələb edirdi.  

Artıq gecə növbəsi ləğv edilmiş və bütün yapon mexanikləri öz vətənlərinə yollanmışdı. Yalnız yaponların ümumi dəstə başçısı Nakabayaşi san və elektron mühəndislər, kib-avtomatika mühəndisləri qalmışdı. Ümumilikdə 4 yapon mütəxəsis İşlər də turbin otağında deyil iri, toxunuma həssas monitorların və klavişlərin yerləşdiyi idarəetmə otağında gedirdi. İndi nə steklovatdan nə dəki səs küydən qorxmaq lazım idi. Qorxmaq ondan lazım idi ki, tərcüməni düzgün şəkildə yerinə yetirəsən. Belə ki, Babaxan artıq mexaniki terminlərlə deyil, kompyuter-avtomatika terminləri ilə danışmaq məcburiyyətində qalırdı. Tərcümə zamanı böyük problemlərlə üzləşirdi. Eşitdiyi on sözdən yeddisini birinci dəfə idi ki, eşidirdi. Ona görə tez-tez aradan çıxmağı üstün tuturdu. Gah mətbəxə gedib çay içir, gah da qarın-ağrısı adıyla ayaq-yolunda itib-batırdı. Yenidən idarəetmə otağına qayıtdıqda, ikinci monitorun qarşısında oturmuş baş operator hansı ki, eyni zamanda növbə rəisi idi – ona tərs-tərs baxdığını gördü. Dodaqları səslənməsə də, gözləri “harda qalmısan” deyə gileyləndi. Eynəkli yapon baş inspektoru da ona tərəf baxsa da həmişəki kimi gülümsəyirdi. Babaxan yaşladığı üz-gözünü əli ilə qurulayıb, onu səbirsiz gözləyənlərə tərəf addımladı
· Babaxan, gör bu Yapon nə demək istəyir

Yapon inspektor Kata san:

· Zəhmət olmasa, operatora başa sal ki, yükü son dəfə olaraq 360 meqavata qaldırmaq lazımdır. 360-a çatdırdıqdan sonra dönə-dönə tapşır ki, bu yükdə bir saat stabil saxlasınlar. 360-a çatdıranda biz prossesor otağında öz testlərimizi aparacağıq. Birdə de ki, 360- meqavat son hədəfdir. Bundan sonra stansiyanı tam şəkildə yerli stansiya rəhbərliyinə təhvil verəcəyik.
Babaxan deyilənləri başa düşsə də donub qalmışdı. And içə bilərdi ki, son beş il ərzində “360” ədədi ilə heç yerdə rastlaşmamış, qulaq pərdələrini bu söz titrətməmişdi. 360 ədədi Babaxan üçün mistik xarakter daşıyırdı. Bütün bədbəxtliklər elə, yuxuda ona vaqe olan “360”-dan sonra başladı. Ax bu “360”, Babanın mənəvi sakitliyini nə pis silkələdi. Yapon, üzünə qoyun kimi baxan Babanı oyatmaq üçün, sağ əlini gözü önündə silkələdi. Babaxan dərhal özünə gəldi və yerli operatorun gözlərini tapıb, tərcümə etdi
· Deyir ki, son yük 360 olmalıdır. Bu yükdən sonra stansiyanı təhvil verməyə hazırlaşırlar. Birdə onu dedi ki, 360 meqavata çatanda bir saat sabit  yükdə qalmalısız ki, aşağı “beyin” otağında öz son testlərini aparsınlar.

· Ona başa sal ki, gərək əvvəl dispetçerdən icazə alım. De ki, naqillər həddindən artıq yüklənsə əriyə bilər, gərək əsas xəttləri boşaldıb digər yarımstansiyalara paylasınlar.

Babaxan tərcüməsini etdikdən sonra yapon inspektorun prosesor otağına düşdüyün görüb özü də havaya çıxmağın əsl vaxtı olduğunu hiss etdi. Həyəcan onu boğurdu. Ağlına min bir şey gəlirdi, 360-la bağlı. “Yox...bircə bu olmasın” deyə Babaxanın ağlından çox qorxulu bir fikir keçdi. “Bayaq bizim operator ağzından qaçırtdı ki, xəttlər həddindən çox yüklənsə...yox...aman Allahım...bəlkə yükü 360 qaldırsalar turbin partlayacaq təzyiqdən, bizi də uçuracaq havaya...yox” ... “Axı mən nə edə bilərəm, bu lənətə gəlmiş 360-la bağlı başıma gələnləri kimə inandıra bilərəm axı”

Stansiyanın blokundan bayıra çıxan kimi, sərin xəzri külək onun alovunu bir az da olsun səngitdi. Yalnız ayın və ulduzların təbii şəkildə işıqlandırdığı yolla addımladı. Fikri isə yalnız 360-da idi. 
Qəfildən qulağına köhnə basoviklərdən çıxan çıkkıltı səslərinə bənzər səs dəydi qulağına. Çevriləndə yolun Məscidə tərəf olan hissəsindəki şam ağacının altında gözünə qəribə parıltı dəydi. Elədir ki, var sarı rəngli plasma formalı işıltı. Uzanmış silueti də görmək olurdu. Əvvəl Babaxan burulub, var gücü ilə qaçmağı fikrindən keçirdi. Amma elə bil həmin fövqəltəbii qüvvə onu telepatik şəkildə getməməyə təlqin edirdi. Qorxu da tədricən aradan yoxa çıxırdı. Babaxan özündə güc tapıb, ağır nəfəs ala-ala, səkidən çıxdı və hündür şam ağacının altındakı naməlum sarı işıltıya tərəf irəlilədi. Babaxan hiss etdi ki, həmin “yatmış gözələ” yaxınlaşdıqca sarı işıltı get-gedə itirdi. Aralarında altı metrə yaxın məsafə qaldıqda, həmin məxluqun insana daha çox bənzədiyini düşündü. Yenə də addımladı. İki addımlı məsafədə, sarı işıltı ümumiyyətlə yoxa çıxdı. Yerdə sərilənin isə on beş- on səkkiz yaşları arasında bir oğlan uşağı olduğunu gördü. Bircə fikirləşəndə ki, bu Həmid müəllimin dediyi ölünün ruhudur, tükləri biz-biz qalxdı. Ancaq sanki məsafədən idarə olunan qorxusu yenə də süni şəkildə naməlum qüvvə tərəfindən aşağı salınırdı...Elə bil kimsə bu görüşün baş tutmasını çox arzulayırdı. Cibindən işıqlı yandıranı çıxarıb, artıq qaranlığa qərq olmuş uşağ və ya meyitə tərəf işıq saldı. “Aman Allahım, nəfəs alır...Bismillah!” İşığı sərasər bütün bədəni boyunca gəzdirdi. Sağ ayağında şalvar cırılmış və qara maddəyə batmışdı. Diqqətlə baxanda əmin oldu ki, qara maddə əslində laxtalanmış qan ləkəsidir. Babaxana yeniyetmə “ruhun” bu geyimi çox tanış gəlirdi. Elə bil hardasa görmüşdü. İşığı naməlumun üzünə tərəf apardı. Birdən işığa reaksiya verirmiş kimi, naməlum üzünü ona tərəf çevirdi və ağır-ağır nəfəs səsləri çıxardı. Gördükləri onu arxası üstə yerə çökdürdü. Babaxan yerə oturub, başını tutdu. Hönkürməyə başladı. “Ay Allah bu nədir belə, gəlir başıma...Axı bu necə Əlicabbar ola bilər...Axı onu canavarlar yemişdi.” Əlicabbar və ya onun “ruhu” (Babaxan toxunmadığından hələ dəqiq deyə bilmirdi)  görünür ətrafdakı səsləri eşitmirdi. Elə qış yuxusuna gedən ayı kimi dərin yuxuda idi. Nəyahət Baba özünü ələ alıb, dərindən nəfəs aldı və qalxıb Əlicabbarın üstünə atıldı. Atılmağı ilə boşluğa yıxılmağı bir oldu. Əlicabbar bir vizual görüntü və ya holloqram tək yoxa çıxdı. Ətraf səslər kəsildi. Ola da bilər ki, Babaxanın qulaq reseptorları paralizə olmuşdu. Beş il bundan qabaq, Nizami bağına keçirdiyi ağrı və təzyiq yenidən qulaqlarını sıxmağa başladı. Uğultu səsi də qalxan tonla işə düşdü. Babaxanın  qulaqlarında yenidən həmin müəmmalı cümlə səsləndi, bəlkə də bu sadəcə ağlından keçirdi. Ancaq konteksti zaman forması baxımdan bir qədər dəyişik  idi 
“360-da tapdılar....360-da tapdılar...axtar...axtar...”
Uğultu kəsildi, ətraf səslər bərpa oldu. Keçən dəfəki kimi Babanın qulaqlarından qan açıldı. Qanı əlləriylə təmizləyib, torpağa sürtdü, bir tövr ayağa qalxdı. Nədənsə ağlına “Atskuri” gəldi. Həmin bədbəxtliklərin mənbəyi Atskuri kəndi. Babaxan əmin idi ki, naməlum qüvvə bilərəkdən telepatik şəkildə Atskuriyə işarə edir. 

III FƏSİL

YENƏ ATSKURİ
Doğrudan da qəribə bir hal idi. Beş il bundan əvvəl qonşu dövlətə adi şəxsiyyət vəsiqəsi ilə səfər edə bilmişdisə, cari səfər üçün xarici pasport qeydiyyatına durmalı oldu.
Bu dəfə müəmmalı kəndə tək yollanmalı oldu. Buna baxmayaraq artıq Gürcüstanda onu köhnə dostlarından biri qarşılayacaqdı. Paytaxt Tibilisidə yaşıdı Merab onu şəxsi maşınıyla vağzaldan götürəcəkdi. Neçə il keçsə də, Atskuridə turnirin gedişi zamanı tanış olduğu və dostlaşdığı Merabla, bu vaxta kimi arabir telefonla, əksər vaxtlarda isə elektron poçtla əlaqə saxlayırdı. Skaypı, eMeSeN-i, AySiKyu-nu yaradanın canı sağ olsun. Zaman maşınından bir əsrdir ki, danışırlar. Budur sizə zaman maşını – internet. Əgər nisbilik nəzəriyyəsində söykənsək. Məsələn, yenə də əkiz qardaşlar. Eyni yumurtadan çıxmış qardaşlardan biri, xaricdə yaşayan dostu ilə hal-əhval tutmaq üçün kilometrlərlə yolu ayaqla qət edir. Halbuki ikinci qardaş xaricdə yaşayan dostundan internet vasitəsiylə hal-əhval tutur. İndi təsəvvür edin ki, hər il, birinci qardaş dostuna dəyəsi olsa, fizioloji durumu nə kimi dəyişir. Dəyişəsi o olar ki, birinci qardaş ikinciyə nisbətən iki və ya üç dəfə tez qocalar. Deməli ikinci qardaş bir növ öz vaxtını durdurub gələcəyə səyahət etmiş olur. İnternet- dünyanın “göz qabağında olub görsənməyən” zaman maşınıdır. Çox yaxşıdır ki, Babaxan bunu bilirdi.
Merab bunca vaxt ərzində görünür “piylənmişdi”. Gözəl Hyunday Tyukson, svoç saat, Farenqeyt odekalon,  yoğun qızıl qolbağ – bütün bunlar bolluğdan xəbər verirdi. Özü haqqında maşında yol boyu danışdıqda məlum oldu ki,  atasının əmisi oğlu yeni Gürcüstan hakimiyyətində nazirliklərdən birində məsul vəzifələrdən birini tutur. Tibilisi əvvəlki illərə nisbətən çox dəyişmişdi, Merabın və digər gürcülərin dediklərindən başqa, o öz həmvətənlilərindən də ölkə daxilindəki hamını razı salan proqressiv dəyişikliklər haqqında bolluca eşitmişdi. Yadında olanı, keçən il əmisi oğlu, maşın “pereqonşiki” Tofiq belə demişdi
· Beş-altı il bundan qabaq, gecə vaxtlarında yolun Tibilisiyə düşsə idi, batmışdın, ya qara plyonkalı ciplərdə olan silahlı dəstələr ya da ki, yol polisinin özü səni küçənin ortasında soyurdu...Amma indi çaşıb rüşvət təklif etmiş olsan, həyatının ən böyük səhvini etmiş olarsan. Bir neçə ilə dövlət qulluqçularının psixoloqiyası o qədər dəyişib ki, iniş il gördüyün və yaxşı tanıdığın polis nəfərini indi tanıya bilmirsən. Hələ maşınında bir problem olsa, təmənnasız şəkildə gəlib sənə kömək göstərirlər belə.

Paytaxtda kiçik bir restoranda oturub, yeyib-içdikdən sonra, dərhal yola düşdülər. Atskuriyə daxil olmaları barədə heç bir işarə və ya yazı olmasa da, onun ağlından yenidən “Atskuri” sözü keçdi. Eşidiləcək dərəcədə təkrarladı
Bir əli sükanda, o biri pəncərədə olan Merab, üzünü çevirib

· Nə bildin ki, Atskuridəyik artıq? Görürəm çox güclü yaddaşın var

Atskuri isə həmişəki kimi bir dağ idi bir də ki, meşə. Kəndin daxmaları seyrək şəkildə yerləşdiyindən maşın yolundan heç birini görmək mümkün olmurdu. Yalnız arabir yol qırağında olan mini marketlərə və izbuşkalara rast gəlmək olurdu. Görünür bir az öncə Atskuriyə yay yağmuru düşmüşdü. Yolun sağ tərəfində olan uca dağın başında aydın rəngləri ilə seçilən göy qurşağı ucalırdı.
Düşərgəyə yaxınlaşdılar. Bu dəfə düşərgədə kimsə gözə dəymirdi. Arabanı durdurub, maşından düşdülər. Çıxan kimi keyimiş boyunlarını və bellərini xırçıldadıb, düşərgənin alçaq hasarından aşdılar. Merab cibindən xəlvətcə nəisə çıxartdı. Babaxan əlindəkinin qara tapanca olduğunu gördü. Merab belə izzah verdi
· Qorxma sənədləri qaydasındadır, burada lisenziyaynan lap AK-47 gəzdir, dəyib-dolaşan olmaz...Amma gərək psixoloji testi də uğurla keçəsən

· Biz bura boyevik çəkməyə gəlməmişik

· Sən bilmirsən axı, birdən düşərgənin içindən qara ayı peyda olub cumdu üstümüzə, neynəyəcəksən, qaçacaqsan? Ay axmaq qaçsan, yüzfaiz gəlib çatacaq sənə, hara da dırmaşsan səndən də yaxşı həmin yerə ustalıqla çıxacaq. Silah belə yerdə heç vaxt maneçilik etməz.

***


***


***

Düşərgədə bir canlıya belə (əlbəttə ovuc böyüklüyündə olan dağ ağcaqanadlarını və digər mikrofaunanı çıxmaq şərtilə) rast gəlmədilər. Bütün koteclərin toz-tor içində olması, hər iki – futbol və voleybol – meydançanı qalın ot və tikan basması, düşərgədə axırıncı dəfə adamların ən azı iki-üç il bundan əvvəl olmasından xəbər verirdi. Düşərgədə çıxıb, Babaxanın həyatını dəyişmiş dağın ayağına sürdülər maşını. Dağın və ya təpənin (dəniz səviyyəsindən nə qədər hündürlükdə olduğunu bilmədiyindən) hər hansı bir dəyişikliyə uğradığı sezilmirdi. Hər ikisi əynini dəyişməyə başladı, şortik və futbolka geyib yenidən çıxdılar maşından.
Babaxan Merabı bura Atskuriyə gəlməyə inandırsa da, axtarışının əsl predmetini söyləməmişdi gürcü yoldaşına, bilirdi onsuzda inanan deyil. Əvəzində yalan danışaraq dedi ki, guya ulu babasından qalan qızıl boyunbağı itirib zirvəyə yaxın yerlərdə...

· Axı mənim yadıma gələni, sənin boynunda heç nə yox idi

Baba yalan danışmağa alışmadığından udqunub, fasilə etdi və:

· Hə, elədir, boynuma salmırdım...ancaq cibimdə gəzdirirdim- bir az da şişirdərək- bu boyunbağ bir növ uğur gətirir.

Babaxan bilirdi ki, həmin yadplanetlilər və ya naməlum qüvvələr, dağa əlavə adamın gəlməsinə razı olmurdular. Necə ki, Babaxan arxasınca əsgərləri zirvəyə çıxartdıqda, futurustik şəhərcikdən əsər əlamət qalmamışdı, indi də Merabla çıxsa idi, istədiyini tapmaq mümkün olmazdı. Hardansa, necəsə, Baba hiss edirdi ki, dağa yalnız özü çıxmalıdır. Ona icazə “verirlər”.
Meraba bir təhər yola gətirdi. Merabın isə şübhələri artdı. Bununla belə, vaxt itirməyib, maşının arxa baqajından kempinq üçün lazım ola biləcək hər şeyi tökdü yerə, başladı Kevlar tipli materialdan hazırlanmış möhkəm tenti qurmağa.
Beş il bundan qabaq başından düşmək bilməyən hərbi boz panamanı başına keçirti, hər iki əlinə ağır atletikayla məşğul olan idmançıların barmaqsız əlcəklərindən taxıb, dağa çıxmazdan əvvəl son nəfəsini aldı. Yırtıcıdan qaçan şikar kimi nəyi var sürət yığıb, üzü yuxarı sıçradı.
Beş il ərzində çəkisinin bəlkə də iki dəfə artması, bu dəfə dırmaşanı daha çətin edirdi. Ayaq üstə yalnız iki-üç dəqiqə hərəkət edə bildi. Taqətdən düşdüyünü və bucağın daha da böyüdüyünü görüb, iki əl- iki ayaqlı hərəkət “rejiminə” keçdi. Atskurinin əksər ərazisi yağış yağdığından nəm torpaqlı olsa belə, bu meşəyə sanki bir damcı da olsun yağmur düşməmişdi. Davam, davam, davam...

“Az qalıb, az qalıb” deyə özünə ürək dirək verirdi ki, mümkün qədər az fasilə etsin. Artıq bir saat olardı ki, yaşıl “baba”-nın üstündə gəzirdi. Aşağı doğru baxanda gördü ki, məsafənin yarıdan çoxunu qət edibmiş. Nəticə, bir dəqiqə olsun fasilə etmədiyinə görə belə effektiv idi. İndi bir qədər dincini ala bilərdi. Qalın kötüklü ağacların birinə söykənib. Ətrafa nəzər saldı. Zirvəyə hardasa on-on beş dəqiqəlik yol qalardı. Arabir dağüstü meşədən qəribə quş səsləri çıxırdı. Əcaib qoxu da dəyirdi Babaxanın burnuna. Nə qədər bənzətmə etmək istəsə uyğun bir şeyə bənzədə bilmədi. Yalnız sonradan yadına düşdü ki, bu qoxu, anası çoxdan bəri yuyulmamış paltar topasını isti suya atanda, çıxan üfunət iyinə bənzəyirdi. Qoxu getdikcə kəskinləşirdi. Babaxan qoxunun hansı tərəfdən gəldiyini müəyyən etmək üçün, gözlərini yumdu. Bir neçə saniyəlik gözləri yumulu qaldı. Nəfəsini bir anlıq saxladı. Bir-iki-üç deyib (gözlərini hələ də açmadan) içəri hava aldı...üzünü müxtəlif istiqamətlərə tutaraq. Qoxunun yuxarıdan, yəni zirvə tərəfdən gəldiyinə əmin olub, gözlərini açdı. Mədəsi azca bulanmışdı. Yaxşı ki, özüylə ətir gəzdirirdi. Şortikin cibindən barmaq uzunluğu boyda diyircəkli parfumu çıxarıb, dodağının üst hissəsinə, burnunun altına bolluca sürtdü. Bu bir qədər, naməlum iyi zəiflətdi. Arxasındakı kiçik ryuk-zakdan, plastik qabda, yarım litrlik armud düşesi çıxarıb bir-iki qurtum içdi. Şirəni əvvəlki yerinə qoyub qalxdı ayağa, dostu Əlicabbarın öyrətdiyi metodla, yəni ziq-zaq şəklində düşdü dağın canına. 
***


***


***
Əlicabbarla Babaxanın aşdığı qaya görünürdü. Ağzıyla həddindən çox nəfəs aldığından, tənginəfəs olmuşdu. Diz çöküb yerə atıldı. Çalışdı ki, daxil olan nəfəslə xaric olan nəfəsi tarazlaşdırsın. Burunla nəfəs almağa başladı. Başını yuxarı qaldırdıqda, qarşısında nəhəng boz ağacın durduğunu gördü. “Bu boz ağac hardan çıxdı belə, axı bayaq belə bir şey gözümə dəyməmişdi” deyə özlüyündə fikirləşirdi ki, boz ağacda hərəkətin olduğunu hiss etdi. Diksinsə də, bu dəfə özünü möhkəm saxladı. Diqqətlə nəzər yetirdikdə, ona məlum oldu ki, bu sən demə heç ağac deyil. Həmin üç metrlik humanoiddir. Sadəcə olaraq başı çox ucada olduğundan onu ayırd edə bilməmişdi. Hansısa vasitəylə yadplanetli div onun qorxusunu cilovlayırdı. Nəhəng qara gözlər heç bir şey ifadə etməsə də, nədənsə Babaxanın ağlından eyni sözlər keçirdi “axtar...axtar...axtar...”. Babaxan qımıldana bilmirdi. Humanoidin nə edəcəyini gözləyirdi. Humanoid də bunu hiss edibmiş kimi, uzun bədəninə görə çox qısa görünən sağ əlini ona tərəf uzatdı. Baba bu əli tanıdı. Həmin qırışlı, selikli, asminoqvari qol. O qol ki, səhvən keçmiş zamana düşmüş Babanı işgəncələrindən xilas edib, indiki zamana qaytarmışdı. Əlində yalnız üç uzun barmaq vardı. İşarə barmağını Babanın müqaviməti olmadan, alnına toxundurdu. Babanın gözlərinin qabağında olanlar tam şəkildə yox oldu. Elə bil kimsə televiziya kanalını dəyişmişdi. Göz önündə nəhəng tavanlı, zəif işıqlandırılmış dəyirmi masa zalı canlandı. Dəyirmi masanın kənarlarında heç bir kəs əyləşməmişdi. Bir ucunda onun indicə gördüyü humanoidə bənzər bir neçə yad planetli, digər ucunda qara kostyum, qara qalstuklu ciddi adamlar...görünüşlərindən siyasi xadimlərə bənzəyirdilər. Zal tam sükutə qərq olunmuşdu. Görünür dialoqları telepatik rejimdə həyata keçirdi. Zalın qapıları qəfildən açılır və otağa girmiş xüsusi təyinatlı maskalanmış əsgərlər içəridə kim və nə var tuturlar atəşə. Ətraf qana və yadplanetlilərdən çıxan, qara maddəyə qərq olur. Bu dəhşətli görüntülər yoxa çıxsa da, əvəzində ağ fon peyda oldu və Babaxan ona kiminsə diktə etdiyi və ya özünün içindən keçən müraciəti eşitdi. 

“Biz xoş niyyətlə gəlmişdik...Sizi xilas etmək üçün...Sizin planet fəlakətə doğru yuvarlanır, amma bunu sizdən gizlədirlər. Biz bir neçə siyasi xadimi dilə gətirsək də, bundan xəbər tutan bafometçilər alyansın bütün üzvlərini və mənim qardaşlarımı məhv etdilər. Ona görə də biz hal hazırda, gizli fəaliyyət göstəririk, sənə və səninlə gəlmiş dostuna qarşı heç bir pis niyyətimiz yoxdur. Səni səhvən keçmişə göndərdiyimizə görə də, bizi bağışla. Sənin gördüyün gizli şəhər, əslində şəhər deyil, bu bizim stansiyadır ki, torpağın bazalt qatının əvvəlki vəziyyətinə qaytarılmasıyla məşğuldur. Biz belə əməliyyatları dünyanın 150-dən çox yerində həyata keçiririk. Bizim şəffaf imitasiya zolağı təsadüfən söndüyünə görə sən və dostun , bizim şəhəri görə bildi. Əks halda, şəhər heç kəsin gözünə dəymir. Necə ki, əsgərlərlə bura yenidən daxil olduğunda, heç bir şey görə bilmədin. Dostuna görə narahat olma, o sağ və salamatdır. Biz bilirdik ki, gələcəkdə sən elektrik stansiyasında müvəqqəti də olsa işləyəcəksən. Ona görə də, Babaxanın imitasiyasını sənin üçün düz beş il ard-arda, bizim üçün isə bir neçə saat ərzində görüntülədik. İşarələrin əksəriyyəti biz tərəfdən idi. Ancaq sənin özünün də uzaqgörmə qabiliyyətin var. Altıncı hissin güclü inkişaf etdiyindən, bura gəlməzdən öncə də bizim sənə deyəcək olacağımız işarələri vaxtından qabaq eşidirdin. Sənin xətrinə toxunmaq istəməsəm də, bunu etmək məcburiyyətində qalacam, dostunu da götürüb, dağdan enəndən sonra, bizim stansiya barədə bildiyin və mənim sənə dediklərim şeylərin əksəriyyəti avtomatik şəkildə yaddaşınızdan silinəcək...İndi get!

Babaxan sözlə müdaxilə etmək istəsə də, artıq bunun üçün ağciyərlərə,  boğaz boşluğuna, dodağa və dilə ehtiyac olmadığını hiss edib, fikirləri ilə ismarını ünvanladı

· Mən sənə söz verirəm ki, sizin haqqınızda heç kəsə danışmayacam, xahiş edirəm ki, məni sizinlə bağlı xatirələrdən məhrum etməyin. Yəqin ki, sözümün üstündə duran kəs olduğumu məndən yaxşı bilirsiz. Bir də ki, axı kimdir mənə inanam

· Yaxşı, sənə inanıram, danışıq orqanları ilə aldatmaq mümkün olsa da, beyinlərin biocərəyanlarının mürəkkəb formulaları bizə yalan deyə bilməz. Dostuna gəldikdə isə bu ona aid olmayacaq...Onsuz da artıq onun bizimlə bağlı xatirələri silinib, sadəcə dağdan yıxıldığını zənn edir...İndi get...

Görüntülər yox çıxıb, Babanı əvvəlki dağa qaytardı. Humanoid artıq əli ilə yuxarıya işarə edirdi. Babaxan başa düşüb çıxmağa davam etdi.

 Qayadan qalxıb hamar səthə çıxdıqdan Əlicabbarın sərilmiş siluetini gördü. Çaşqınlıqdan yerə yıxıldı. Xeyr Əli sağ idi. Ölməmişdi ki, Baba qorxsun. Onu dəhşətə gətirən o idi ki, Əlicabbarı sonuncu dəfə necə görmüşdüsə elə də qalmışdı. Axı aradan beş il keçmişdi. Əlicabbar Babaxanın yanında körpə uşağa bənzəyirdi. Siyrilmiş ayağından axan qan belə hələ tam qurumamışdı. Yaxşı ki, Babanın üz cizgiləri kollosal şəkildə dəyişməmişdi. Əks halda çətin ki, Əlicabbar Babanı tanıyaydı. Babanın gözlərinə yaş gəldi.

Əlicabbar Babanı görüb, əvvəl lal-dinməz ona baxdı. Sonra:

· Baba bu sənsən belə, gözlərimə inana bilmirəm, sən niyə şişmisən belə, arı sancıb səni? (Əlicabbar onun belə bir tez zamanda kökəlməsini nəzərdə tuturdu)  
· Həri, yekə arı sancdı (deyə göz yaşını silib inandırmaq üçün yalan danışdı)

· Uf...ayağım sınıb. Harda qalmısan belə. İki saatdır ki, yoxa çıxmısan.
“İki saat”. Qəribə paradoks. Babaxan beş il qocalsa da, zaman sistemi pozuntulu olan dağda qalan Əli üçün cəmi iki saat keçmişdi. Baba qarşıda gələn günlərin, ayların və illərin  hər ikisi üçün dözülməz olacağını düşünürdü. “Yazığa axı necə başa salım ki, beş il keçmişdə qalmısan” deyə fikirləşdi. Əlicabbarın sınığına baxdı. İkinci adamsız Əlini düşürmək çox çətin olacaqdı. Yadına düşdü ki, ryuk-zaka əl telefonunu qoymuşdu. Çantanı çıxarmadan, əlini arxadan, ryuk-zakın arxa ciblərindən birinə uzatdı. Eşələnib mobil telefonu çıxartdı. Əlinə götürüb, displeyə baxmaq istəyirdi ki, telefonun əlindən güllə kimi uçduğunu gördü. Mobil telefon dağdan aşağı düşüb parça tikə oldu. Babaxan axmaqlığ etdiyini bilib yadına saldı ki, buranı başqa adam görə bilməz. Bir təhər Əlinin qoltuğuna girib, yavaş addımlarla sirlər dağını enməyə başladılar.
EPİLOQ
Hər şey Əlicabbar üçün çox çətin olmuşdu. O, iki saata dünyanın bu qədər dəyişdiyini ağlına gətirə bilmirdi. Anası onu qapının ağzında gördükdə bayıldı. Elə bildi ruh görüb. Atası da həmin qaydada. Özlərinə gəldikdən sonra belə, Babaxanın uydurduğu amma realistik yalan əhvalatlarına diqqətlə qulaq assalarda, yerlərində titrəyir və key kimi oğullarına baxırdılar. Hələ dağdan düşməmiş, Əlicabbara bir təhər inandırmışdı ki, Əli guyam qaib olduğu beş il ərzində dağın o biri tərəfində yaşayan kəndlilərin evində qonaq olub, təsadüfən dağdan yıxılıb, ayağı sınıb, dərin bir şoka düşüb, hər şeyi unudub. Valideynlərə də oxşar açıqlama verdi. Əlicabbarın  “necə var elə də” qaldığına gəldikdə isə, Babaxan bunu “genetik pozuntu” adı  ilə başından elədi. 

Üstündən bir ay keçsə də, Əlicabbar hələ də evdə idi. Valideynləri bilmirdi ki, onu on birinci sinfə qoysun, ya qoymasın. Qorxurdular ki, məktəbi qurtarmamış onu əsgər apararlar. Axı əslinə qalanda Əlicabbarın iyirmi üç yaşı var idi. 
***


***


***

· Baba, yadına gəlir dağın o biri tərəfində gördüklərimiz

Babanın boğazı tutuldu. Belə sualı o gözləmirdi. Özünü ələ alıb manipulyasiya bacarıqlarını işə saldı

· Nəyi deyirsən, dağın o biri tərəfindəki  kəndliləri? Sənin qaldığın evi?

· Yox, qəribə şəhəri deyirəm...sarı işıq saçan şəhər-deyə gülümsədi

Həyəcandan Babanın rəngi ağardı

· Məgər bunlar sənin yadındadır?

· Niyə də yadımda olmasın axı,...sən elə bilirsən mən sənin mənə və valideynlərimə danışdıqlarına inandım?! Yox...Gördüklərim lap yaxşı yadımdadır...Bircə şeyi başa düşə bilmirəm ki, mən necə oldu durğun zamanda qaldım, sənin üçün isə vaxt bu qədər tez ötüb getdi?

Baba çox istədi ki, desin “Ona görə ki, həmin yadplanetlilərin stansiyasında zaman çox ləng hərəkət edir. Sən həmin çevrədə ilişib qaldığından, bizə  nisbətən gec inkişaf etmisən”. Ancaq üç metrlik “divə” bir ay əvvəl  verdiyi söz yadına düşüb:
· Yaxşısı budur unut hamsını...Yoxsa ikinci dəfə keçmişə getməyə hal qalmayıb məndə.- deyə mövzunu dəyişdi.
SON
“Fəinnə məəl usri yusra, innəməəl usri yusra” –  Şübhəsiz ki, hər çətinlikdən sonra bir asanlıq gələr! (Asanlıq yalnız çətinliklə hasil olar!), həqiqətən, hər çətinlikdən sonra bir asanlıq gələr! (Buna görə də çətinliklərə səbirlə dözmək lazımdır!) – Şərh surəsi 5-6, Qurani-Kərim tərc. Vasim Məmmədəliyev 

